Samgönguáætlun 2019–2033 Nefndarálit - þingskjal nr. 879

149. löggjafarþing 2018–2019.

Þingskjal 879 - 172. og 173. mál.

Síðari umræða.

Nefndarálit um tillögu til þingsályktunar um fimm ára samgönguáætlun fyrir árin 2019–2023 og tillögu til þingsályktunar um samgönguáætlun fyrir árin 2019–2033.

Frá meiri hluta umhverfis- og samgöngunefndar.

Nefndin hefur fjallað um málin og fengið á sinn fund Sigurð Inga Jóhannsson samgöngu- og sveitarstjórnarráðherra, Ingveldi Sæmundsdóttur, aðstoðarmann ráðherra, Ragnhildi Hjaltadóttur og Sigurberg Björnsson frá samgöngu- og sveitarstjórnarráðuneyti, Bergþóru Þorkelsdóttur og Jónas Snæbjörnsson frá Vegagerðinni, Ingólf Bender fyrir hönd Samtaka atvinnulífsins, Samtaka iðnaðarins og Samtaka fyrirtækja í sjávarútvegi, Lárus M.K. Ólafsson frá SVÞ – Samtökum verslunar og þjónustu, Jóhannes Þór Skúlason og Gunnar Val Sveinsson frá Samtökum ferðaþjónustunnar, Konráð Guðjónsson frá Viðskiptaráði, Hauk Reynisson frá Icelandair, Ingvar Tryggvason og Ragnar Friðrik Ragnars frá Félagi íslenskra atvinnuflugmanna, Dag B. Eggertsson og Þorstein Rúnar Hermannsson frá Reykjavíkurborg, Einar Má Sigurðsson og Gunnar Jónsson frá Sambandi sveitarfélaga á Austurlandi, Stefán Boga Sveinsson frá Fljótsdalshéraði, Oddnýju Björk Daníelsdóttur, Hildi Þórisdóttur, Aðalheiði Borgþórsdóttur, Rúnar Gunnarsson og Vilhjálm Jónsson frá Seyðisfjarðarkaupstað, Gauta Jóhannesson frá Djúpavogshreppi, Karl Óttar Pétursson frá Fjarðabyggð, Sigríði Kristjánsdóttur, Hafdísi Gunnarsdóttur og Aðalstein Óskarsson frá Vestfjarðastofu, Rebekku Hilmarsdóttur og Iðu Marsibil Jónsdóttur frá Vesturbyggð, Guðmund Gunnarsson og Daníel Jakobsson frá Ísafjarðarbæ, Ármann Kr. Ólafsson og Birki Jón Jónsson frá Kópavogsbæ, Einar Á. E. Sæmundsen frá Þjóðgarðinum á Þingvöllum, Valgerði Grétu Benediktsdóttur frá Strætó bs., Árna Davíðsson og Hauk Eggertsson frá Landssamtökum hjólreiðamanna, Þránd Arnþórsson og Tryggva M. Þórðarson frá Akstursíþróttasambandi Íslands, Runólf Ágústsson og Guðmund Guðnason frá Fluglestinni – þróunarfélagi ehf., Sigfús Inga Sigfússon, Ingibjörgu Huld Þórðardóttur, Gísla Sigurðsson og Ólaf Bjarna Haraldsson frá Sveitarfélaginu Skagafirði, Einar Kristján Jónsson frá Húnavatnshreppi, Magnús Magnússon frá Húnaþingi vestra, Evu Björk Harðardóttur og Bjarna Guðmundsson frá Samtökum sunnlenskra sveitarfélaga, Einar Frey Elínarson frá Mýrdalshreppi, Ásu Valdísi Árnadóttur, Steinar Sigurjónsson og Björn Kristin Pálmarsson frá Grímsnes- og Grafningshreppi, Matthildi Ásmundardóttur frá Sveitarfélaginu Hornafirði, Ástu Stefánsdóttur frá Bláskógabyggð, Jón G. Valgeirsson og Halldóru Hjörleifsdóttur frá Hrunamannahreppi, Rakel Sveinsdóttur frá Sveitarfélaginu Ölfusi, Hildi Jönu Gísladóttur og Pál Björgvin Guðmundsson frá Eyþingi, Finn Yngva Kristinsson og Jón Stefánsson frá Eyjafjarðarsveit, Ásthildi Sturludóttur frá Akureyrarbæ, Þorstein K. Björnsson og Katrínu Sigurjónsdóttur frá Dalvíkurbyggð, Arnór Benónýsson frá Þingeyjarsveit, Gísla Gíslason og Kristínu Soffíu Jónsdóttur frá Faxaflóahöfnum sf., Eggert Kjartansson, Elsu Láru Arnardóttur, Ólaf Adolfsson og Pál S. Brynjarsson frá Samtökum sveitarfélaga á Vesturlandi, Sævar Frey Þráinsson frá Akraneskaupstað, Einar Jón Geirsson, Kristján Sturluson og Sigríði Huld Skúladóttur frá Dalabyggð, Lilju Björgu Ágústsdóttur og Gunnlaug A. Júlíusson frá Borgarbyggð, Guðjón Jónasson og Björgvin Helgason frá Hvalfjarðarsveit, Ólaf Guðmundsson umferðaröryggissérfræðing og Hrein Haraldsson fyrrverandi vegamálastjóra, Kára Kárason frá Flugmálafélagi Íslands, Jón Kristján Sigurðsson, Ólaf Hauksson og Runólf Ólafsson frá Félagi íslenskra bifreiðaeigenda, Ísak Erni Kristinsson, Guðberg Reynisson og Þórólf Júlían Dagsson frá hópnum Stopp, hingað og ekki lengra, Elías Pétursson frá Langanesbyggð, Guðrúnu Vöku Steingrímsdóttur frá Bændasamtökum Íslands, Björk Grétarsdóttur, Engilbert Olgeirsson og Viðar Steinarsson frá Rangárþingi ytra, Magneu Huld Ingólfsdóttur, Sigurð Ólafsson og Björn Óla Hauksson frá Isavia, Berglindi Kristinsdóttur, Hjálmar Hallgrímsson, Kolbrúnu Jónu Pétursdóttur og Einar Jón Pálsson frá Sambandi sveitarfélaga á Suðurnesjum, Fannar Jónasson frá Grindavíkurbæ, Ásdísi Hlökk Theodórsdóttur og Birnu Björk Árnadóttur frá Skipulagsstofnun, Bergþóru Þorkelsdóttur, Guðmund Val Guðmundsson, Sigurð Áss Grétarsson, Hannes Má Sigurðsson, Jónas Snæbjörnsson og Valtý Þórisson frá Vegagerðinni, Írisi Róbertsdóttur frá Vestmannaeyjabæ, Eggert Sólberg Jónsson, Karín Ólu Eiríksdóttur, Friðrik Þór Sigurðsson og Hrafnhildi Unu Magnúsdóttur frá ungmennaráði Grindavíkurbæjar, Þórð Sveinsson frá Persónuvernd og Karl Björnsson og Guðjón Bragason frá Sambandi íslenskra sveitarfélaga.

Nefndinni bárust vel á annað þúsund umsagnir og erindi um 173. mál, samgönguáætlun fyrir árin 2019–2033, og einnig um 172. mál, fimm ára samgönguáætlun fyrir árin 2019– 2023. Listi yfir umsagnaraðila um bæði málin fylgir áliti þessu sem fylgiskjal.

Tillögur til þingsályktunar um fimm ára samgönguáætlun fyrir árin 2019–2023 og um samgönguáætlun fyrir árin 2019–2033 eru lagðar fram á grundvelli laga um samgönguáætlun, nr. 33/2008. Skv. 2. gr. laganna leggur ráðherra á a.m.k. þriggja ára fresti fram á Alþingi tillögu til þingsályktunar um samgönguáætlun þar sem mörkuð skal stefna fyrir allar greinar samgangna næstu fimmtán árin. Skv. 3. gr. laganna skal gera aðgerðaáætlun fyrir fyrsta fimm ára tímabil hverrar samgönguáætlunar. Er þetta í fyrsta skipti sem samgönguáætlun verður til 15 ára og aðgerðaáætlun til 5 ára í kjölfar gildistöku laga um breytingu á ýmsum lögum til samræmingar á áætlunum á sviði samgöngu-, fjarskipta-, sveitarstjórnar- og byggðamála, nr. 53/2018. Nú er í gildi ályktun Alþingis nr. 48/140, um samgönguáætlun fyrir árin 2011–2022. 12. október 2016 var með ályktun Alþingis samþykkt fjögurra ára áætlun fyrir árin 2015–2018, nr. 65/145.

Meiri hlutinn tekur heils hugar undir markmið samgönguáætlana, þ.e. markmið um að samgöngur séu greiðar, öruggar, hagkvæmar og umhverfislega sjálfbærar og markmið skýr um jákvæða byggðaþróun.

Vinna og áherslur nefndarinnar.

Nefndin hefur tekið á móti fjölda gesta við meðferð málsins og hafa verið reifuð ýmis sjónarmið er varða samgönguáætlun. Gestir voru einróma í þeirri afstöðu að gera þyrfti átak í vegaframkvæmdum um allt land, viðhaldi og nýframkvæmdum á öllum flokkum vega. Uppsafnaður vandi væri mikill og brýnt að framkvæmdahraði yrði meiri en áætlað er í samgönguáætlun. Bent hefur verið á að Ísland er strjálbýlt og vegakerfið umfangsmikið miðað við fólksfjölda, og uppbygging þess hefur alla tíð verið á eftir nágrannalöndunum. Fjárfestingarþörfin í heild er á milli 350–400 milljarðar kr. Þá verður að líta til þess að fjöldi ferðamanna sem fer um landið hefur margfaldast síðustu árin og þróun atvinnulífsins hefur stóraukið þungaflutninga um vegi landsins með auknu álagi og sliti á vegum. Fjöldi ferðamanna á árinu 2017 var rúmar 2,2 milljónir samkvæmt upplýsingum Ferðamálastofu og hefur þeim heldur fjölgað 2018. Allur þessi fjöldi hefur gríðarleg áhrif á samgöngukerfið enda fara þá rúmar 2,5 milljónir manna um vegi landsins (2018). Atvinnusvæði eru orðin stærri og fólki sem býr í dreifbýli og vinnur í þéttbýli fer fjölgandi. Meiri hlutinn telur brýnt að brugðist verði hratt við þeim vanda sem safnast hefur upp síðustu ár og unnið verði markvisst að því að bæta vegakerfið og samgöngur eins hratt og kostur er með tilliti til hagkvæmni, markmiða í loftslagsmálum, jafnræðis og öryggissjónarmiða. Mikilvægt er að leita leiða til að flýta brýnustu samgöngubótum sem mest. Bent var á að samkvæmt hagvaxtarspá Hagstofu Íslands dregur úr hagvexti strax á þessu ári, úr 3,8% í 2,5%. Þar með losnar um framleiðsluþætti í hagkerfinu og mun þess strax farið að gæta, t.d. hjá verkfræðistofum og verktökum. Nú eru því að skapast kjöraðstæður til að fara í innviðauppbyggingu. Með henni verður byggt undir framfarir í samfélags- og efnahagsmálum í landinu.

Meiri hlutinn leggur sérstaka áherslu á að ýmsar tillögur í samgönguáætluninni og einnig breytingar á fjármögnunarleiðum tengdum henni eru mikilvægar í skuldbindingum Íslands í loftslagsmálum og liður í orkuskiptum. Styttri ökuleiðir, betri vegir, greiðari akstur með minni orkueyðslu, aukið farþegaflug með sparneytnum flugvélum innan lands á löngum eða örðugum leiðum, styrkar almenningssamgöngur og fleiri framfarir stuðla að minni losun gróðurhúsalofttegunda. Enn fremur ber að minna á að tekjur ríkisins af olíu- og bensíngjaldi minnka með aukinni umferð ökutækja án jarðefnaeldsneytis um leið og fjárþörf til samgöngubóta eykst. Meiri hlutinn telur að með hóflegum veggjöldum sem flýta úrbótum í samgöngum væri komið til móts við fjárþörfina næstkomandi ár án þess að hvatning til orkuskipta í samgöngum minnki; þvert á móti. Meiri hlutinn leggur áherslu á að við endurskoðun almennu gjaldanna, þ.e. olíu- og bensíngjalds og bifreiðaskatts, þarf að tryggja að sértæk gjaldtaka eins og veggjöld auki ekki álögur á bifreiðaeigendur, umfram ábata af greiðara og öruggara umferðarflæði og bættu umhverfi. Þannig er ýtt undir orkuskipti í bráð og lengd. Einnig bendir meiri hlutinn á að fyrirkomulag almennra gjalda af umferð þarfnast heildarendurskoðunar þegar fram í sækir og orkuskiptum hefur fleygt fram. Er sú vinna þegar hafin á vegum stjórnvalda.

Fjármögnun vegaframkvæmda – gjaldtaka.

Samgönguáætlun er nú lögð fram fullfjármögnuð í samræmi við samþykkta fjármálaáætlun ríkisstjórnarinnar. Ljóst er að samgönguáætlun eru ætlaðir afmarkaðir fjármunir eða 190 milljarðar kr., þar af 160 milljarðar kr. í viðhald og vegaframkvæmdir á næstu fimm árum og taka framkvæmdir og framkvæmdahraði mið af því. Mikilvægt er að finna leiðir til að hraða framkvæmdum. Samhliða vinnu við samgönguáætlun skipaði samgöngu- og sveitarstjórnarráðherra þrjá starfshópa á mismunandi stigum vinnunnar. Þeim var ætlað að fjalla um þær áskoranir sem eru uppi í samgöngumálum og koma með tillögur að lausnum. Vinna starfshópanna hefur verið kynnt nefndinni og einnig hafa áskoranirnar og lausnir verið ræddar fyrir nefndinni. Með hliðsjón af framansögðu leggur meiri hlutinn til breytingu á markmiði 5. tölul. í kafla 4.3 í fimm ára samgönguáætlun á þá leið að þar komi fram með skýrum hætti að unnið skuli að útfærslu nýrra fjármögnunarleiða og nauðsynlegri frumvarpsgerð á yfirstandandi ári með það að markmiði að flýta framkvæmdum á áætluninni og skapa fjárhagslegt rými fyrir nýjar framkvæmdir. Lykilatriði þar, að mati meiri hlutans, er sú ætlan að jafnt lántaka sem innheimta veggjalda verði á forræði hins opinbera. Vegagerðin hefði eftir sem áður umsjón með framkvæmdum í vegakerfinu og þær yrðu hluti af samgönguáætlun. Mikilvægt er að tryggja skilvirkni og gagnsæi í því kerfi sem komið verður á.

Þá beinir meiri hlutinn því til ráðherra að tryggja að tilteknar framkvæmdir verði fjármagnaðar með sértækri gjaldtöku sem ráðherra útfæri í samræmi við áherslur meiri hlutans. Meiri hluti gesta sem komu fyrir nefndina tók vel í hugmyndir um gjaldtöku á vegum og samgöngumannvirkjum ef slíkt gæti hraðað framkvæmdum og gjöld væru hófleg og tilgangur þeirra skýr. Meiri hlutinn leggur jafnframt áherslu á að gjaldtöku verði hagað á þann veg að jafnræðis sé gætt milli landsmanna og þeir gestir sem koma til landsins taki þátt í uppbyggingu samgöngukerfisins sem þeir njóta á meðan á dvöl þeirra stendur, hvort sem er akandi á einkabílum, bílaleigubílum eða langferðabílum, og þá umfram almenn gjöld af akstri. Með breyttri fjármögnun í samgöngum, bæði á vegum og flugi, skapast svigrúm til að flýta framkvæmdum, auka notkunarmöguleika samgangna, stuðla að stórauknu öryggi í samgöngum og taka jákvæð skref í loftslagsmálum.

Veggjald í samfélagsþágu.

Umræða um veggjöld eða sérstök notendagjöld sem viðbót við almenna skattlagningu á umferð til að ráðast í eða flýta framkvæmdum er ekki ný af nálinni á Íslandi. Má í því sambandi benda á þá miklu og augljósu samgöngubót sem varð með tilkomu Hvalfjarðarganga en gjaldtökuleiðin var forsenda þess að hægt var að ráðast í þá framkvæmd á sínum tíma. Göngin hafa nú verið greidd upp að fullu og þeim skilað til ríkisins og líkanið, í þessu tilviki með stofnun sérstaks sjálfstæðs félags, gengið upp og sannað gildi sitt. Þá er gjaldtaka hafin í Vaðlaheiðargöngum og er hún sömuleiðis forsenda þess að sú framkvæmd komst í gagnið. Á árunum 2009 og framan af ári 2010 voru uppi hugmyndir um að flýta framkvæmdum við meginumferðaræðar til og frá höfuðborgarsvæðinu með gjaldtöku og var þá bæði horft til brýnnar þarfar og þjóðhagslegs ávinnings af því að halda uppi framkvæmdastiginu í landinu og sporna við atvinnuleysi á erfiðustu árunum eftir hrun.

Þörf fyrir breytt fyrirkomulag skattlagningar eða gjaldtöku af umferð hefur einnig legið fyrir um árabil. Allt frá því að hafist var handa við að hvetja til notkunar umhverfisvænna orkugjafa með skattaívilnunum, þ.e. að fella niður eða lækka aðflutningsgjöld af umhverfisvænum bílum og gera koltvísýringslosun að andlagi bæði aðflutningsgjalda og bifreiðagjalda, hefur ný framtíð blasað við í þeim efnum. Eftir því sem bílar knúnir rafmagni, metangasi, vetni eða öðrum vistvænum orkugjöfum verða æ stærri hluti bílaflotans eykst þörf fyrir nýja nálgun varðandi tekjuöflun (almenn gjöld) í þágu uppbyggingar og reksturs vegakerfisins. Samkvæmt aðgerðaáætlun í loftslagsmálum eru orkuskipti í vegasamgöngum tiltekin sem annað af tveimur mikilvægustu verkefnunum í að ná markmiði stjórnvalda um kolefnishlutleysi árið 2040. Því er stefnt að því að hraða eins og kostur er orkuskiptum í samgöngum og hverfa frá notkun jarðefnaeldsneytis. Þá verður ekki lengur undan því vikist að takast á við að afla tekna til viðbótar almennum gjöldum með nýjum hætti; ákvarða notkunargjöld eftir því sem eldra fyrirkomulag skilar minni tekjum til samgöngumála og málaflokka sem þeim tengjast. Tekjur af sköttum af jarðefnaeldsneyti falla vonandi hratt á næstu árum. Þá geta notendagjöld af tilteknum, brýnum framkvæmdum (sérgjöld) sem stytta leiðir, draga úr orkunotkun og sliti ökutækja, auk þess að auka umferðaröryggi, vegið þar nokkuð upp á móti. Þær framkvæmdir eru jákvæðar í andófi gegn og aðlögun að hlýnandi loftslagi. Meiri hlutinn ítrekar þó að nauðsyn er að ráðast sem fyrst í heildarendurskoðun almennrar gjaldtöku af umferð enda stefnt að því að hætta innheimtu sértækra gjalda þegar framkvæmdir hafa verið greiddar upp.

Samkvæmt þingmálaskrá samgöngu- og sveitarstjórnarráðherra er áætlað að leggja fram frumvarp til laga um gjaldtöku í samgöngum í marsmánuði 2019. Frumvarpinu er ætlað að fylgja eftir stefnu um framtíðarfjármögnun vegakerfisins sem unnin var af starfshópi ráðherra um fjármögnun samgöngukerfisins. Meiri hlutinn telur mikil tækifæri felast í hugmyndum um veggjöld en með þeim megi auka og flýta samgönguframkvæmdum til hagsbóta fyrir samfélagið allt. Nánari útfærslur byggjast á því að viðbótarfjármögnun með veggjöldum nái fram að ganga og samkomulag náist fljótlega milli ríkis og sveitarfélaga um framkvæmdir á höfuðborgarsvæðinu. Útfærslurnar, þ.m.t. upphæðir veggjalda, verða unnar eftir samþykkt samgönguáætlunar og með hliðsjón af grunnhugmyndum um frekari fjáröflunarleiðir sem starfshópar samgöngu- og sveitarstjórnarráðherra leggja fram, m.a. í samvinnu við sveitarfélög.

Meiri hlutinn leggur áherslu á að gætt verði meðalhófs við ákvörðun fjárhæðar gjalds og þess gætt í hvívetna að fjárhæð veggjalds verði ekki hærri en svo að notanda verði tryggður ávinningur af nýrri framkvæmd þrátt fyrir veggjald. Þá verði litið til sjónarmiða um magnafslætti, þ.e. að þeir sem nota vegina mikið njóti afsláttarkjara eins og tíðkast hefur til að mynda í Hvalfjarðargöngum en einskiptisgjöld séu hærri. Gjaldtakan skal einnig vera rafræn og án óþæginda og tafa fyrir umferð. Meiri hlutinn leggur sérstaka áherslu á að gætt verði að persónuverndarsjónarmiðum í hvívetna við útfærslu á innheimtu veggjalda. Verði að einhverju leyti stuðst við myndavélaeftirlit telur meiri hlutinn rétt að ráðuneytið hafi samráð við Persónuvernd við útfærslu slíks kerfis. Þá leggur meiri hlutinn áherslu á að samgöngu- og sveitarstjórnarráðherra haldi umhverfis- og samgöngunefnd upplýstri um vinnslu frumvarps til útfærslu veggjalda.

Vegaframkvæmdir fjármagnaðar með gjaldtöku.

Meiri hlutinn leggur áherslu á að gjaldtöku verði háttað með eftirfarandi hætti:

1. Á þremur meginstofnæðum, þ.e. Reykjanesbraut að Keflavíkurflugvelli, Suðurlandsvegi og Vesturlandsvegi, út frá höfuðborgarsvæðinu. Markmið gjaldtöku á þessum leiðum er að flýta framkvæmdum eins og skipulag og undirbúningur leyfa og gera stofnæðarnar enn betur úr garði en núverandi áætlanir gera ráð fyrir, með mislægum gatnamótum og lengri 2+2 köflum. Til að hefja framkvæmdir þarf að tryggja hagstæða lántöku sem greidd verður með veggjöldum. Innheimtu þeirra verði hætt um leið og lánið verður greitt upp að fullu.

2. Skoðað verði með jafnræði fyrir augum hvort ákveðnar leiðir á landsbyggðinni sem stytta vegalengdir verði fjármagnaðar með blandaðri fjármögnun; að hluta til með fjárframlögum af samgönguáætlun og að hluta til með lántöku sem verði greidd upp með gjaldtöku. Gjaldtöku verði hætt þegar lán verður greitt upp. Dæmi um framkvæmdir sem fallið gætu í þennan flokk eru hringvegur um Hornafjarðarfljót og Axarvegur.

3. Innheimta megi veggjald í jarðgöngum á Íslandi samkvæmt nánari útfærslu, með undantekningum þar sem svo er ákveðið. Gjaldtöku í jarðgöngum verði ætlað að standa undir þjónustu og rekstri jarðganga, sem er hærri fjárhæð en á samsvarandi löngum stofnvegakafla, og einnig hlut í nýbyggingum. Gjaldtakan verði liður í nýrri jarðgangaáætlun sem væri hluti af samgönguáætlun með það að markmiði að ekki verði hlé á uppbyggingu jarðganga. Í þeirri áætlun verði jafnframt tilgreint hvaða jarðgöng falla undir gjaldtöku og í hversu langan tíma.

Þær vegaframkvæmdir sem meiri hlutinn leggur til að verði fjármagnaðar með gjaldtöku samkvæmt lið 1 koma fram í eftirfarandi töflu. Gjaldtaka yrði, eftir útfærslu, sennilega þannig að á hverri leið fyrir sig er greitt gjald en ekki á hverjum legg leiðanna. Upphæðir í töflunni eru áætlaðar miðað við ýtrustu öryggiskröfur.

Ekki er gert ráð fyrir að fjárframlög ríkissjóðs til samgönguframkvæmda lækki vegna gjaldtökunnar. Rétt er að taka fram að verði ríkiseignir seldar er mikilvægt að það svigrúm til samgöngubóta sem myndast nýtist einnig til uppbyggingar innviða, enda þörfin brýn. Með fjölbreyttari fjármögnunarmöguleikum verður til svigrúm til að flýta öðrum samgöngubótum, þ.e. færa framkvæmdir í tímabilum samgönguáætlunar 2019–2033 framar en þær eru. Meiri hlutinn leggur áherslu á að það svigrúm sem myndast verði nýtt til að flýta tilteknum framkvæmdum í samræmi við markmið samgönguáætlunar og til að auka fé til viðhalds og framkvæmda á tengivegum og styrkvegum.

Ýmsir vegir á vegáætlun.

Eins og áður sagði leggur meiri hlutinn til að svigrúm sem myndast í samgönguáætlun næstu ára með fjármögnun stórra framkvæmda með veggjöldum verði m.a. notað til að auka heildarframlög til tengivega og styrkvega. Meiri hlutinn leggur til breytingartillögu þess efnis að 10 millj. kr. færist frá héraðsvegum yfir á styrkvegi árin 2019 og 2020. Þess utan verði bætt við 40 millj. kr. í styrkvegi þau ár. Sú fjárveiting kemur af viðhaldsfé. Ráðstöfun þessa fjármagns verði unnin í nánu samráði við sveitarfélögin á hverju svæði. Við ráðstöfun þeirra sjóða sem nú þegar eru í áætlun og þessa svigrúms beinir meiri hlutinn því til Vegagerðarinnar að áhersla verði lögð á leiðir þar sem íbúar, þ.m.t. börn, eiga daglega leið um til vinnu og skóla. Þá verði einnig lögð áhersla á vegi er tengjast ferðamannaleiðum inn á hálendið. Fyrir nefndinni var lögð áhersla á verkefni í öllum landshlutum. Þeirra á meðal má helst nefna Skógarstrandarveg, Laxárdalsveg, Vatnsnesveg, Jökuldalsveg, Gilsá–Arnórsstaðamúla, breytta legu vegar við Hrafnagil í Eyjafirði, Garðskagaveg, Garður–Sandgerði, Þingvallaveg, Skógarhóla, veg um Borgarnes og Innstrandaveg. Meiri hlutinn bendir á að það kann að vera þörf á að bæta umferðartalningu á þessum vegum þar sem breytt hegðun ferðamanna getur breytt umferðarþunga hlutfallslega mikið á stuttum tíma. Þá leggur meiri hlutinn til að flýtt verði sérstaklega framkvæmdum í þágu tveggja jaðarsvæða, þ.e. Árneshrepps á Ströndum og Langanesbyggðar á Norðausturhorninu, með vegi um Veiðileysuháls annars vegar og endurbætur á vegi um Langanesströnd ásamt uppbyggingu vegar um Brekknaheiði hins vegar.

Samkvæmt samþykktu frumvarpi til fjárlaga fyrir árið 2019 er hagræðingarkrafa á málaflokkinn 11 Samgöngu- og fjarskiptamál 535,5 millj. kr., þar af 400 millj. kr. vegna framkvæmda á vegakerfinu. Um áramótin var 300 millj. kr. fjárveiting ársins 2018 til vegar um Gufudalssveit ónotuð. Stefnt er að því að nota hana til framkvæmda á yfirstandandi ári. Meiri hlutinn leggur því til að fjárveiting til vegagerðar um Gufudalssveit verði lækkuð um 400 millj. kr. á árinu 2019 til þess að mæta hagræðingarkröfu fjárlaga og leggur þess í stað til fjárveitingu á árinu 2023 þannig að ekki þurfi að koma til seinkunar verkloka. Enn ríkir óvissa um hvort og hvenær sveitarfélagið veitir framkvæmdaleyfi til að hefjast handa við vegagerð og leggur meiri hlutinn áherslu á að allra leiða verði leitað til að framkvæmdir geti hafist sem fyrst.

Í ár stendur til að skilja akstursstefnur á Grindavíkurvegi. Kostnaðaráætlun vegna þess verkefnis hefur hækkað og til að unnt sé að tryggja að framkvæmdir geti hafist þarf að hækka fjárveitingu til verksins úr 500 millj. kr. í 700 millj. kr. Þeir fjármunir eru fluttir af fjárveitingu til framkvæmda á Hringvegi um Kjalarnes. Verkhönnun og samningum við landeigendur vegna þess verkefnis er ólokið og því ljóst að ekki verður hægt að fara í það fyrr en í fyrsta lagi seint á árinu 2019. Lækkun fjárveitingar um 200 millj. kr. ætti því ekki að hafa áhrif á framvindu verksins eða seinka því enda er gert ráð fyrir gjaldtöku á þeirri leið, sbr. töflu í kafla um vegaframkvæmdir fjármagnaðar með gjaldtöku.

Vegna niðurrifs Sementsverksmiðju ríkisins eru breyttar aðstæður á Faxabraut á Akranesi sem er skilgreind sem stofnvegur. Sjór gengur yfir veginn og hamlar uppbyggingu á svæðinu þar sem íbúðarbyggð er fyrirhuguð. Fjárþörf til sjóvarna og vegagerðar er um 550 millj. kr. Meiri hlutinn leggur til að 200 millj. kr. verði varið til sjóvarna á svæðinu á árunum 2019 og 2020, þ.e. 100 millj. kr. hvort ár, og farið verði í aðrar framkvæmdir við veginn í kjölfar aukins svigrúms á árunum 2021 og 2022. Brýnt er að ljúka verkinu sem allra fyrst. Fjármunir til framkvæmdarinnar eru fluttir af fjárveitingu til Vestfjarðavegar um Gufudalssveit á árunum 2019 og 2020 en fyrir liggur að framkvæmdir við lagningu vegarins geta fyrst hafist árið 2020.

Meiri hlutinn leggur áherslu á að framkvæmdum við Arnarnesveg verði hraðað eins og mögulegt er þannig að framkvæmdir geti hafist um leið og skipulagi og hönnun verður lokið. Fjármögnun vegarins tengist þó bæði svigrúminu sem myndast vegna sérstakrar fjármögnunar stórra framkvæmda og samningum um forgangsröðun framkvæmda á höfuðborgarsvæðinu.

Í samgönguáætlun eru áætlaðar 450 millj. kr. til vegar um Gatnabrún. Meiri hlutinn leggur áherslu á að þeir fjármunir verði nýttir til umferðaröryggisráðstafana í þéttbýlinu í Vík og við Gatnabrún, auk vinnu við rannsóknir, umhverfismat og annan undirbúning framtíðarlegu láglendisvegar í Mýrdal.

Ríkisstjórnin samþykkti 23. nóvember sl. tillögur samgöngu- og sveitarstjórnarráðherra um eflingu byggðar við Bakkaflóa. Tillögurnar voru settar fram í skýrslu nefndar sem ráðherra skipaði til að fjalla um málefni byggðarinnar. Þar á meðal er eindregið lagt til að lagning bundins slitlags á Langanesströnd hefjist á árinu 2019 og að verkinu ljúki eigi síðar en 2021. Í beinu framhaldi verði hafist handa við vegagerð um Brekknaheiði sem er á samgönguáætlun. Meiri hlutinn áréttar að lokið verði við veg um Langanesströnd á næstu 2–3 árum af tengivegafé. Framkvæmdir við Brekknaheiði hefjist árið 2023 og ljúki á öðru tímabili samkvæmt samgönguáætlun.

Fyrir nefndinni kom fram nauðsyn þess að viðhalda vegum sem nýttir eru til akstursíþrótta. Meiri hlutinn telur æskilegt að akstursíþróttafélög eigi í samstarfi við viðkomandi sveitarfélög og Vegagerðina eftir því sem við á um afnot og viðhald vega.

Samgöngur á höfuðborgarsvæðinu.

Í lok nóvember sl. kom út skýrsla um uppbyggingu samgangna á höfuðborgarsvæðinu til 2033. Skýrslan var unnin af verkefnishópi samgöngu- og sveitarstjórnarráðherra í samráði við stýrihóp um samgöngur á höfuðborgarsvæðinu. Í skýrslunni er lögð áhersla á að til þess að draga úr umferðarteppum þurfi að bæta flæði umferðar á vissum gatnamótum og breyta ferðavenjum. Í skýrslunni kemur fram að verði ekki breyting á ferðavenjum til 2030 muni umferð bíla aukast um 40% en með breyttum ferðavenjum um 24%. Breyttar ferðavenjur felast í því að fleiri nýti sér almenningssamgöngur eða verði hjólandi eða gangandi. Þá er horft til þess í skýrslunni að ef Ísland á að geta mætt alþjóðlegum og innlendum skuldbindingum sínum um að draga úr útblæstri gróðurhúsalofttegunda þarf að breyta ferðavenjum.

Í skýrslunni er horft til allra samgöngumáta á höfuðborgarsvæðinu og tenginga við höfuðborgarsvæðið í heild sinni. Verkefnishópurinn leggur áherslu á að uppbygging hágæða almenningssamgangna verði framar í forgangsröð samgönguáætlunar, hugað verði sérstaklega að greiðu og öruggu flæði einka- og þungaumferðar á meginstofnvegum höfuðborgarsvæðisins og uppbyggingu göngu- og hjólastíga. Í vinnu sinni hefur nefndin rætt mikilvægi eflingar samgönguása á höfuðborgarsvæðinu, þ.e. fyrrgreindra þriggja stofnleiða í samgöngum. Þá minnir meiri hlutinn á að stuðst verði við uppfært umferðarlíkan af höfuðborgarsvæðinu til að tryggja sem mestan árangur við uppbyggingu samgöngumannvirkja þess.

Almenningssamgöngur á höfuðborgarsvæðinu.

Í skýrslunni kemur fram að Borgarlínan er lykilþáttur í því að gera almenningssamgöngur að raunverulegum valkosti innan höfuðborgarsvæðisins. Í skýrslunni er Borgarlína skilgreind sem hágæða almenningssamgöngukerfi í sérrými. Á fundi nefndarinnar kom fram að um væri að ræða strætisvagna sem gætu tekið allt að 160 manns. Gert væri ráð fyrir að þeir væru í sérrými eða á sérstökum akreinum en þar með skerðir Borgarlínan ekki afkastagetu stofnveganna sem er mikilvægt með hliðsjón af fyrrnefndri áætlaðri aukningu umferðar bíla um 24%. Borgarlínan verði aðgreind frá annarri umferð, ýmist með vegriði eða með lituðu malbiki. Þá hefði umferð vagnanna forgang á gatnamótum og gert ráð fyrir hárri tíðni ferða. Sérstakar biðstöðvar verði byggðar og upplýsingar verði í rauntíma á biðstöðvum og í vögnum. Í áðurnefndri skýrslu leggur verkefnishópurinn áherslu á að uppbygging stofnleiða fyrir samgöngur á höfuðborgarsvæðinu verði framar í forgangsröð samgönguáætlunar auk þess sem lögð er áhersla á mikilvægi þess að á meginstofnvegunum Reykjanesbraut frá Sundabraut til Suðurnesja og Vesturlandsvegi frá Reykjanesbraut og norður úr ásamt Suðurlandsvegi frá Vesturlandsvegi og austur úr sé sérstaklega hugað að greiðu og öruggu flæði einka- og þungaumferðar. Í viljayfirlýsingu samgöngu- og sveitarstjórnarráðherra og sveitarfélaga frá því í lok september kom fram að á grundvelli skýrslunnar yrðu gerðar tillögur að breytingum á samgönguáætlun. Meiri hlutinn tekur undir þau meginsjónarmið sem koma fram í skýrslunni. Þá leggur meiri hlutinn áherslu á að almenningssamgöngur verði byggðar upp hratt á þeim svæðum þar sem ódýrt íbúðarhúsnæði er til staðar eða uppbygging er fyrirhuguð á næstunni innan og utan höfuðborgarsvæðisins.

Fjármögnun og framkvæmdir við Borgarlínu.

Komið hefur fram að ríkisstjórnin hefur lýst sig reiðubúna til að fjármagna allt að 50% áætlaðs kostnaðar við uppbyggingu innviða Borgarlínu. Í skýrslu verkefnishópsins er gert ráð fyrir að heildarkostnaður við framkvæmdirnar muni nema um 5,5 milljörðum kr. árlega á árunum 2021–2023. Miðað við 50% þátttöku í kostnaði yrði því hlutur ríkisins í þeim framkvæmdum 2,75 milljarðar kr. á ári á tímabilinu. Í samgönguáætlun fyrir árin 2019–2033 er gert ráð fyrir Borgarlínu en engu fjármagni úthlutað enda var vinnu verkefnishópsins ekki lokið við framlagningu samgönguáætlana á Alþingi og til þess horft að samgönguáætlun verði endurskoðuð haustið 2019. Þá liggi jafnframt fyrir samkomulag ríkis og sveitarfélaga á höfuðborgarsvæðinu um fjármögnun, samstarf og markmið. Taka verður skýrt fram að tilteknar framkvæmdir í áætluninni eru í raun hluti af uppbyggingu Borgarlínu og stofnleiða á höfuðborgarsvæðinu. Þeim er unnt að flýta með veggjöldum á stofnleiðum sem beina umferð inn á höfuðborgarsvæðið og liggja innan þess.

Í skýrslu verkefnishópsins er gerð tillaga um að gert verði ráð fyrir 300 millj. kr. framlagi til uppbyggingar innviða Borgarlínu árið 2019 og 500 millj. kr. árið 2020. Meiri hlutinn telur afar mikilvægt að framkvæmdir við uppbyggingu hefjist sem allra fyrst enda er um að ræða lykilverkefni í því markmiði stjórnvalda að efla almenningssamgöngur sem og að draga úr losun gróðurhúsalofttegunda. Leggur því meiri hlutinn til breytingu á fimm ára samgönguáætlun sem ætlað er að tryggja að hafist verði handa þegar á þessu ári við uppbyggingu innviða hágæða almenningssamgangna í náinni samvinnu ríkisins og allra sveitarfélaga á höfuðborgarsvæðinu. Meiri hlutinn áréttar að framlagið er háð því skilyrði að sveitarfélögin á höfuðborgarsvæðinu leggi til 800 millj. kr. til verkefnisins. Lagt er til að liðurinn verði á árunum 2019–2020 fjármagnaður af viðhaldsfé Vegagerðarinnar sem lækkar samsvarandi en að fjármögnun á árunum 2021–2023 verði í samræmi við niðurstöðu viðræðna milli ríkis og sveitarfélaganna á höfuðborgarsvæðinu.

Í skýrslunni leggur verkefnishópurinn til að leitað verði nýrra leiða til að afla fjármagns til framkvæmda við endurgerð almenningssamgangnanna. Nefnd hafa verið stokkagjöld eða svæðisgjöld í því sambandi, líkt og innheimt eru í Noregi. Leggur meiri hlutinn áherslu á að ríkið og sveitarfélög komist að niðurstöðu í þeirri vinnu sem fyrst og niðurstaðan rími við frumvarp samgöngu- og sveitarstjórnarráðherra um gjaldtöku í samgöngum.

Áfram verður unnið að þróun núverandi almenningsvagnakerfis og er miðað við að það muni snúast að hluta um að koma farþegum að og frá Borgarlínu og þjóna einstökum hverfum sveitarfélaganna. Þá er horft til þess að Strætó geti að einhverju marki nýtt innviði Borgarlínu til að bæta ferðatíma, áreiðanleika og þjónustu. Meiri hlutinn bendir á að nauðsynlegt er að unnið sé að eflingu strætisvagnakerfisins samhliða áformum um uppbyggingu Borgarlínu. Framkvæmdir við uppbyggingu Borgarlínu taka tíma en þær komast fyrst á fullan skrið árið 2021 samkvæmt skýrslu verkefnishópsins, og eru áfangaskiptar. Þá bendir meiri hlutinn á að það færist í aukana að fólk búi í nágrannasveitarfélögum höfuðborgarsvæðisins og sæki vinnu eða skóla til borgarinnar. Í því ljósi leggur meiri hlutinn sérstaka áherslu á tengingar vagnakerfisins og Borgarlínu við almenningssamgöngur á landsbyggðinni, jafnt á landi, í legi sem lofti.

Í gildi er samningur við Samtök sveitarfélaga á höfuðborgarsvæðinu um uppbyggingu og rekstur almenningssamgangna og markvissar stuðningsaðgerðir í tilraunaverkefni til 10 ára. Í samningnum er kveðið á um frestun umfangsmikilla vegaframkvæmda á höfuðborgarsvæðinu en hann gildir til ársins 2022. Í ljósi þess að nú er lagt til að hefja á ný umfangsmiklar vegaframkvæmdir á höfuðborgarsvæðinu er ljóst að endurskoða þarf samninginn. Nýr samningur þarf að kveða á um úrbætur í núverandi almenningssamgöngum, kostnaðarhlutdeild ríkis og sveitarfélaga í uppbyggingu hágæða almenningssamgangna og úrbætur á stofnvegum og gerð hjóla- og göngustíga. Leggur meiri hlutinn því til að nýjum tölulið verði bætt við kafla 4.1 í fimm ára samgönguáætlun um markmið um greiðar samgöngur og nýjum tölulið þess efnis í kafla 2.1 í samgönguáætlun fyrir árin 2019–2033. Þar komi fram að unnið verði að samningi við Samtök sveitarfélaga á höfuðborgarsvæðinu um uppbyggingu samgangna á höfuðborgarsvæðinu til ársins 2033. Meiri hlutinn bendir á að einnig er mikil þörf á að bæta stofnstíga víða á landsbyggðinni. Lagt er til að fjármunir sem losna vegna nýrrar fjármögnunar verði nýttir til að leggja göngu- og hjólastíga bæði á höfuðborgarsvæðinu og í auknum mæli á landsbyggðinni.

Hjólreiðar.

Bent hefur verið á að hjólreiðar hafa aukist mjög á örfáum árum og samkvæmt könnun á ferðavenjum haustið 2017 jókst hlutdeild hjólreiða úr 4% í 6% frá könnun 2014. Vísbendingar eru um að stígaframkvæmdir hafi skilað verulegum árangri í þá átt að stuðla að vexti hjólreiða. Í skýrslunni er gerð tillaga um að samhliða uppbyggingu Borgarlínu verði gert átak í stofnstígaframkvæmdum til að styrkja enn frekar núverandi samgöngustíga og uppbyggingu nýrra. Tillagan felur í sér að fjárveiting til verkefnisins verði 1,5 milljarðar kr. á árunum 2019–2023 en að fjárveitingunni verði mætt með lækkun á 2. og 3. tímabili 15 ára áætlunar. Meiri hlutinn telur mikilvægt að meginhluti þessarar fjárveitingar fari til stofnstígakerfis á höfuðborgarsvæðinu á tímabilinu. Meiri hlutinn bendir einnig á nauðsyn hjólastíga á landsbyggðinni. Uppbygging slíkra stíga er nauðsynleg með tilliti til umferðaröryggis og má þar t.d. horfa til þeirrar uppbyggingar sem átt hefur sér stað meðfram Grindavíkurvegi.

Almenningssamgöngur utan höfuðborgarsvæðisins.

Á fundum nefndarinnar var töluvert rætt um almenningssamgöngur. Fram kom að miklir hnökrar hafa verið á framkvæmd almenningssamgangna milli og innan landshluta. Árið 2012 tókust samningar milli Vegagerðarinnar fyrir hönd ríkisins við landshlutasamtök sveitarfélaga á landsbyggðinni hvert um sig um að þau fengju þá fjármuni sem áður var ráðstafað í sérleyfi á svæðinu til þess að skipuleggja almenningssamgöngur í sínum landshluta. Verkefnið fór víðast hvar vel af stað og óx farþegafjöldi víða um tugi prósenta. Þó voru ýmsir hnökrar við reksturinn sem ráðuneytið vann að lausn á í samstarfi við Samband íslenskra sveitarfélaga og landshlutasamtökin. Árið 2017 fækkaði farþegum í almenningssamgöngum á landsbyggðinni og aftur árið 2018 sem leiddi til hallareksturs í kerfinu. Á því ári sögðu svo landshlutasamtökin upp öllum framangreindum samningum. Vegagerðin vann að framlengingu samninganna út árið 2019 og er því lokið. Samningar við landshlutasamtökin kveða á um að tryggja skuli hallalausan rekstur árið 2019 og að gengið verði frá uppsöfnuðum hallarekstri þegar nýtt fyrirkomulag tekur gildi.

Á árinu 2018 var í samgöngu- og sveitarstjórnarráðuneytinu unnið að mótun heildstæðrar stefnu í almenningssamgöngum sem næði til samgangna á landi, í lofti og á sjó. Liður í því er að móta fyrirkomulag fyrir almenningssamgöngur á landi til frambúðar. Samhliða hafa landshlutasamtökin kannað fýsileika þess að stofna eitt sameiginlegt félag til þess að halda utan um almenningssamgöngur í landshlutunum á einum stað. Reiknað er með að nýtt fyrirkomulag taki gildi um áramótin 2019–2020.

Samband sveitarfélaga á Suðurnesjum (SSS) stendur nú utan við framangreint fyrirkomulag. Sveitarfélögin hófu málssókn á hendur ríkinu vegna samnings samtakanna við Vegagerðina og kröfðust skaðabóta vegna tekjumissis vegna afturköllunar á tilteknu ákvæði í samningum um Flugrútuna. Samtökin höfnuðu tilboði Vegagerðarinnar um að framlengja samninginn á sömu nótum og önnur landshlutasamtök um að tryggður yrði hallalaus rekstur 2019 og fundin leið til þess að losa samtökin undan uppsöfnuðum skuldum vegna rekstrarins. SSS kaus að halda málssókninni áfram og krefjast skaðabóta frá ríkinu. Uppsögn samnings Vegagerðarinnar og SSS tók því gildi og Vegagerðin tekið yfir ábyrgð á almenningssamgöngum á svæðinu út árið 2019. Að því loknu er brýnt að koma almenningssamgöngum í það horf sem sveitarfélögunum þykir hæfa.

Meiri hlutinn telur brýnt að almenningssamgöngur séu fyrir hendi í öllum landshlutum, enda eru þær mikilvægar fyrir atvinnu- og námsskilyrði innan landshlutanna, og að þær séu raunhæfur valkostur fyrir íbúa og ferðamenn. Þar verði sérstaklega að horfa til tíðni ferða, fjárhæðar fargjalda og leiðakerfis. Í þessu efni verður einnig að horfa til aðgerðaáætlunar í loftslagsmálum þar sem mikil áhersla er lögð á eflingu almenningssamgangna.

Skýrt kom fram á fundum nefndarinnar hversu mikilvægt innanlandsflugið er fyrir Norðurland, Austurland og Vestfirði. Meiri hlutinn tekur því heils hugar undir það markmið samgönguáætlunar að íbúar landsbyggðarinnar eigi kost á að komast til höfuðborgarsvæðisins á um 3,5 klst. samþættum ferðatíma, akandi, með ferju og/eða í flugi.

Samskipti sveitarfélaga og Vegagerðarinnar.

Á fundum nefndarinnar kom fram að samráð Vegagerðarinnar við sveitarfélög væri ekki nægilega mikið og náið. Landshlutasamtök sveitarfélaga væru í mörgum tilvikum búin að sammælast um þau samgönguverkefni sem brýnust væru á svæðinu og móta sér sameiginlega stefnu þar um. Miðað við fyrirliggjandi samgönguáætlun hefði Vegagerðin töluvert aðra sýn á forgangsröðun verkefna í landshlutum án þess að fyrir því væru auðsjáanleg rök að mati sveitarfélaganna.

Meiri hlutinn áréttar að brýnt er að Vegagerðin eigi í nánu sambandi við sveitarfélög um allt land. Það eru jafnan íbúar svæðisins sem búa yfir hve mestri þekkingu á staðnum og nota samgöngumannvirkin mest. Undirbúningur og vinnsla fyrirliggjandi samgönguáætlana hófst í ársbyrjun 2018 og var haft samráð við landshlutasamtök sveitarfélaga og aðra hagaðila víðs vegar um landið. Á fundum með samgönguráði kynntu landshlutasamtökin samþykktir sínar og settu fram sjónarmið sín um áherslur í samgöngumálum. Við gerð samgönguáætlunar þarf þó alltaf að horfa til öryggissjónarmiða og getur það í sumum tilvikum leitt til þess að forgangsröðun á svæðinu verður önnur en landshlutasamtök sveitarfélaga á svæðinu hafa lagt til. Meiri hlutinn ítrekar mikilvægi náins samráðs milli Vegagerðarinnar og sveitarfélaga og telur æskilegt að Vegagerðin myndi fastmótaða ferla fyrir samráð við sveitarfélög og landshlutasamtök þeirra svo að það verði markvisst og nýtist sem best. Þá leggur meiri hlutinn áherslu á að samráð verði haft við sveitarfélög varðandi kröfur í útboðslýsingum, t.d. fyrir vegþjónustu og dýpkunarframkvæmdir við hafnir.

Umferðaröryggi skiptir sköpum.

Að mati meiri hlutans er ástæða til að árétta mikilvægi þess að unnið verði að umferðaröryggismálum. Á árinu 2017 létust 13 einstaklingar í umferðarslysum og 189 slösuðust alvarlega en banaslys 2018 voru 15 talsins. Árið 2016 létust 18 einstaklingar og 215 slösuðust alvarlega. Fjöldi slasaðra og látinna á ári hverju vegna umferðarslysa er því mikið áhyggjuefni. Árlegur samfélagslegur kostnaður af umferðarslysum er 40–60 milljarðar kr. og er því til mikils að vinna að auka umferðaröryggi eftir öllum leiðum.

Fyrir nefndinni komu fram sjónarmið um umferðaröryggi ungmenna, sér í lagi á hættulegum vegum. Um einstaklinga er að ræða sem eru að taka sín fyrstu skref í umferðinni og þurfa í mörgum tilfellum að aka um hættulega vegi til að sækja nám. Meiri hlutinn telur rétt að hugað verði sérstaklega að úrbótum á vegum og gatnamótum þar sem börn og ungmenni þurfa að fara um til að sækja skóla. Þá kom fram að efla þyrfti forvarnir og fræðslu til þeirra sem vegakerfið nota. Fræðsla barna færi vel af stað, t.d. með bókunum Krakkarnir í Kátugötu sem Samgöngustofa gefur út fyrir leikskólabörn, en fræðslu fyrir eldri börn væri ábótavant. Þá væri brýnt að auka fræðslu til erlendra ferðamanna sem eru óvanir að keyra í íslenskum aðstæðum. Mikil hætta stafaði af því að ferðamenn stöðva bíla sína í vegkanti og væri því nauðsynlegt að bæta við vegútskotum og merkja þau vel. Þá mætti skoða að gerðar verði lágmarkskröfur til erlendra ferðamanna varðandi aksturskunnáttu við töku bílaleigubíls. Einnig hefur komið fram sú gagnrýni að gallaðar vegmerkingar og ófullnægjandi umferðarmerki séu víða um land, sem kalla á úrbætur. Meiri hlutinn tekur heils hugar undir framangreind sjónarmið.

Vetrarþjónusta á vegum er mikilvægur þáttur í umferðaröryggi. Nauðsynlegt er að halda vegum opnum og í ökufæru ástandi fyrir jafnt almenning sem atvinnulíf. Slík þjónusta er jafnframt forsenda fyrir tryggum flutningum á aðföngum yfir vetrartíma. Mikilvægt er að hafa samræmdar öryggisáætlanir allra samgöngugreina. Meiri hlutinn tekur undir áherslur sem lagðar eru fram í samgönguáætlun um umferðaröryggi og telur mikilvægt að forgangsröðun verkefna taki mið af öryggissjónarmiðum. Í því efni telur meiri hlutinn að horfa eigi til EuroRAP-verkefnisins (European Road Assessment Programme) sem Félag íslenskra bifreiðaeigenda er aðili að og sér um framkvæmd á hér á landi. Í verkefninu felst að vegir eru metnir með tilliti til umferðaröryggisþátta í umhverfi þeirra og þeim gefnar stjörnur eftir öryggi. Að mati meiri hlutans ber að stefna að því að sem flestir vegir hér á landi og þá sérstaklega þeir umferðarþyngstu fái góða öryggiseinkunn í EuroRAP-verkefninu og horfa beri til þess þegar vegir eru lagfærðir með tilliti til öryggisþátta að hættulegustu vegarkaflarnir séu þar teknir til skoðunar.

Flug innan og utan lands og flugvellir landsins.

Á fundum nefndarinnar lýstu flugrekendur og aðrir hagsmunaaðilar yfir áhyggjum af flugöryggi í millilandaflugi í ljósi ört vaxandi flugumferðar og stöðu millilandaflugvalla landsins. Síðastliðinn áratug hefur umferð um Keflavíkurflugvöll aukist mikið og farþegaflugvélum í millilandaflugflota Íslendinga fjölgað hratt á undanförnum árum. Árið 2010 samanstóð flugfloti Icelandair og Iceland Express af 16 vélum. Samanlagður flugfloti Icelandair og Wow air árið 2018 var 55 farþegaflugvélar. Þar að auki hefur fjöldi erlendra flugfélaga sem fljúga til og frá Keflavíkurflugvelli farið mjög vaxandi. Allt að 30 flugfélög hafa flogið til Íslands yfir sumarið og 15 yfir veturinn. Þá hefur frakt- og ferjuflug ásamt komu minni farþegaflugvéla í millilandaflugi aukist. Flugstarfsemin hefur margfaldast á tiltölulega fáum árum.

Fyrir nefndinni kom fram að mikil uppbygging hefur átt sér stað á Keflavíkurflugvelli en aftur á móti var eftir hrun fjármálakerfisins dregið verulega úr framlögum til uppbyggingar á flugvöllum innan lands sem reknir eru samkvæmt þjónustusamningi við Isavia. Viðhald og nýframkvæmdir hafa setið á hakanum og lendingarstöðum hefur verið lokað. Á sama tíma og umferð farþegaflugvéla um Keflavíkurflugvöll hefur margfaldast hafa innviðir varaflugvallanna á Akureyri, í Reykjavík og á Egilsstöðum ekki verið byggðir upp. Því hafa aðrir millilandaflugvellir ekki þróast í takt við aukna flugumferð til og frá landinu. Lokist Keflavíkurflugvöllur á annatíma eru aðrir millilandaflugvellir vanbúnir til að takast á við slíkar aðstæður sem geta komið upp þegar margar flugvélar þurfa á varaflugvelli að halda á sama tíma. Við núverandi aðstæður verða flugstjórar því að tilkynna varaflugvöll í Evrópu til þess að uppfylla kröfur um flugöryggi á álagstíma Keflavíkurflugvallar. Því þurfa flugvélar á leið til landsins að bera mun meira eldsneyti en ella. Þetta leiðir til aukins kostnaðar fyrir flugrekendur og takmarkar burðargetu vélanna, og aukinna neikvæðra umhverfisáhrifa. Í umsögnum kemur fram að flugvellirnir á Akureyri og Egilsstöðum séu mikið notaðir sem varavellir í daglegu áætlunarflugi til og frá landinu og kallað er eftir verulegum úrbótum á aðstöðu í átt að bættu öryggi. Rannsóknarnefnd samgönguslysa hefur í skýrslum sínum minnt á að millilandaflug minni flugvéla þyrfti að vera heimilt inn á fleiri flugvelli miðað við flugleiðir þeirra að landinu. Meiri hlutinn telur brýnt að unnið verði skipulega að því að bæta net millilandaflugvalla á Íslandi til að tryggja að það hafi getu til að þjóna sem varaflugvellir fyrir vaxandi flugumferð til og frá landinu með fullnægjandi hætti. Leggur meiri hlutinn því til að nýjum tölulið verði bætt við kafla 4.2 í fimm ára samgönguáætlun þess efnis.

Samþætting í flugvallarekstri.

Í ágúst 2017 skipaði þáverandi samgöngu- og sveitarstjórnarráðherra starfshóp sem var falið að setja fram tillögur að breyttu rekstrarformi flugvalla innan lands með það markmið að „ná fram hagkvæmari rekstri á innanlandsflugi og skilvirkari rekstri flugvalla sem skilar sér til neytenda“. Við stjórnarskipti í nóvember 2017 ákvað núverandi samgöngu- og sveitarstjórnarráðherra að starfshópurinn héldi vinnu sinni áfram með áherslu á nýjan stjórnarsáttmála um að móta jafnframt tillögu um að gera innanlandsflugið að hagkvæmum kosti fyrir íbúa landsbyggðarinnar og að almenningssamgöngur verði áfram byggðar upp um land allt. Starfshópurinn skilaði tillögum sínum í byrjun desember 2018. Ein af tillögum starfshópsins er að frá og með 1. janúar 2020 verði millilandaflugvellirnir Keflavíkurflugvöllur, Reykjavíkurflugvöllur, Akureyrarflugvöllur og Egilsstaðaflugvöllur skilgreindir sem kerfi flugvalla með sameiginlegum kostnaðargrunni og Isavia falin fjárhagsleg ábyrgð á rekstri, viðhaldi og uppbyggingu þeirra. Með því geti Isavia lagt á og innheimt þjónustugjöld í samræmi við kostnað félagsins af rekstri kerfisins. Samgöngu- og sveitarstjórnarráðuneytið skuli hefja viðræður við Isavia um breytingar á þjónustusamningi sem tekur tillit til hins nýja fyrirkomulags og þeirra ráðstafana sem nauðsynlegar eru, svo sem að auka tekjustreymi flugvallakerfisins um leið og nauðsynlegu þjónustustigi er viðhaldið. Samhliða verði hafnar viðræður á milli samgöngu- og sveitarstjórnarráðuneytisins og fjármála- og efnahagsráðuneytisins um mótun eigendastefnu Isavia eins og stjórnarsáttmálinn kveður á um. Í viðræðunum verði sett upp áætlun um uppbyggingu flugvallanna sem er til þess fallin að styrkja millilandaflug og öryggi þess fyrir landið í heild. Í vinnunni verði einnig farið yfir hvort og hvaða lögum þarf að breyta til þess að koma nýju fyrirkomulagi til leiðar. Meiri hlutinn tekur undir þessi sjónarmið og telur mikilvægt að innanlandsflugvellir verði efldir og leggur til að nýr töluliður bætist við kafla 4.3 í fimm ára samgönguáætlun þessu til samræmis. Meiri hlutinn beinir því til samgöngu- og sveitarstjórnarráðherra að tryggja við endurskoðun samgönguáætlunar að nýtt fyrirkomulag rekstrar Reykjavíkurflugvallar, Akureyrarflugvallar og Egilsstaðaflugvallar leiði til þess að þeir fjármunir sem ætlaðir voru til viðhalds og endurnýjunar á þeim á árunum 2020–2023 færist til eflingar á innanlandsflugvallakerfinu og annarra flugvalla í grunnneti þar sem viðhald og endurnýjun er orðið aðkallandi, m.a. með hliðsjón af öryggissjónarmiðum. Meiri hlutinn telur einnig að uppbygging innanlandsflugvalla muni stuðla að aukinni dreifingu ferðamanna um land allt. Með því verður flæði ferðamanna jafnara, bæði um landið og yfir árið. Þá hefur verið bent á að þjóðfélagslegur ábati af innanlandsflugvöllum sé mikill, einkum fyrir samfélög þar sem vegalengd í nauðsynlega þjónustu er með mesta móti. Einnig er innanlandsflug gríðarlega mikilvægt fyrir atvinnulíf á landsbyggðinni, ekki síst vegna þess ferðatíma sem þannig sparast.

Áréttingar í málefnum flugsins.

Meiri hlutinn áréttar nokkur atriði sem verði höfð að leiðarljósi við framangreinda vinnu. Það þolir enga bið að hefja vinnu við aukið flugöryggi með eflingu varaflugvallanna og því mikilvægt að ná áhrifum af breyttu fyrirkomulagi eins fljótt og auðið er á árinu 2019 þó að þjónustugjöld verði ekki innheimt fyrr en frá og með 1. janúar 2020. Jafnframt vill meiri hlutinn að minni vélum í millilandaflugi verði veitt heimild til að lenda á Hornafirði, í Vestmannaeyjum og á Ísafirði. Slíkt gæti hjálpað mikið til við dreifingu ferðamanna auk þess sem það minnkar álag á Keflavíkurflugvelli og eykur öryggi í flugi eins og rannsóknarnefnd samgönguslysa hefur bent á í skýrslum sínum. Reykjavíkurflugvöllur gegnir mikilvægu hlutverki við mestallt sjúkraflug, sem miðstöð innanlandsflugs og sem varaflugvöllur í millilandaflugi. Fram kom fyrir nefndinni að 15–20 ár tæki að byggja upp nýjan flugvöll á öðrum stað, eins og lagt er til m.a. í skýrslum um málefnið. Meiri hlutinn leggur því áherslu á að Reykjavíkurflugvelli verði vel við haldið og hann byggður upp að því marki að hann sinni því hlutverki sem hann skipar á öruggan og viðunandi hátt, þar til sambærileg, fullbúin lausn finnst, flytjist flugvöllurinn úr Vatnsmýri. Það verður tryggt með hinu breytta fyrirkomulagi þar sem rekstur hans, viðhald og endurnýjun verður á ábyrgð Isavia enda gegnir hann mikilvægu hlutverki sem einn af varaflugvöllum landsins.

Þjónustugjöld eru gjöld sem ætlað er að standa undir fyrir fram skilgreindum kostnaði og mega ekki vera umfram þann kostnað, í þessu tilfelli til að standa undir öflugu alþjóðaflugvallakerfi á Íslandi. Til að draga úr áhrifum á samkeppnishæfni Íslands í flugi og draga úr áhrifum á flugrekendur leggur meiri hlutinn áherslu á að allir möguleikar verði kannaðir við að skipta þjónustugjaldinu á alla notendur flugvallanna til að það megi verða sem lægst. Þar má nefna fraktflug, ferjuflug og einnig þá sem skrá flugvellina sem varaflugvelli í íslensku loftstjórnarrými. Í þessu efni verði jafnframt skoðað hvernig megi fá aukið fjármagn eða heimildir til ráðstöfunar á fjármagni til viðhalds og uppbyggingar millilandaflugvalla á Íslandi í ljósi alþjóðlegra skuldbindinga Íslands. Í þeirri vinnu skal lögð áhersla á legu Íslands og aðra þætti sem gera flugsamgöngur erfiðar en jafnt nauðsynlegar borið saman við lönd á meginlandi Evrópu. Millilandaflugvellirnir skipa mikilvægt hlutverk, ekki síst með tilliti til flug- og almannaöryggis.

Við endurskipulagningu og uppbyggingu flugvallakerfisins á Íslandi er mikilvægt að tekið sé mið af þörfum flugkennslu sem er mikilvægur þáttur í uppbyggingu flugsins í íslensku efnahagslífi.

Meiri hlutinn beinir því til ráðherra að hefja viðræður við Isavia um að finna leiðir innan þjónustusamnings til að bregðast við þörf á yfirborðsviðhaldi sem fyrirhugað var á árinu 2018 á flugvöllunum í Vestmannaeyjum og á Ísafirði ásamt því að finna leiðir til að greiða fyrir móttöku aukins fjölda farþega í millilandaflugi til Akureyrar.

Niðurgreiðsla flugfargjalda innan lands.

Í stjórnarsáttmála ríkisstjórnarinnar segir m.a. að unnið verði að því að gera innanlandsflug að hagkvæmari kosti fyrir íbúa landsbyggðarinnar. Meðalverð á fargjöldum hefur heldur hækkað og ljóst er að flest flugfargjöld eru of há til að flug sé raunhæfur valkostur í innanlandssamgöngum. Háu flugfargjöldin innan lands draga mjög úr getu almennings til að nýta sér flug sem ferðamáta og hefta um leið möguleika þeirra sem búa fjarri höfuðborgarsvæðinu til að nýta sér ýmiss konar þjónustu sem íbúar þurfa að sækja þangað, t.d. heilbrigðisþjónustu, grunnnám og símenntun. Þá virka þau hamlandi á hvers konar atvinnuuppbyggingu, þ.m.t. á ferðaþjónustuna. Til að flugið verði raunhæfur valkostur sem almenningssamgöngumáti þarf að koma til umtalsverð lækkun á fargjöldunum. Til þess þarf ríkið að grípa inn í með afgerandi hætti. Um tvær leiðir er að ræða, að ríkið ákvarði hámarksfargjald á flugleið eða ríkið niðurgreiði flugfargjöld á markaði.

Eins og fram kemur í skýrslu um uppbyggingu flugvallakerfisins á Íslandi og eflingu innanlandsflugs hefur verið til skoðunar leið sem gengur út á að endurgreiða hluta flugfargjalda íbúa í afskekktari héruðum Skotlands í samræmi við reglur EES um ríkisstyrki. Þetta fyrirkomulag er einnig þekkt í öðrum EES-ríkjum. Ein af tillögum áðurnefnds starfshóps ráðherra um eflingu innanlandsflugs og rekstur flugvalla er að farmiðar íbúa með lögheimili á tilgreindum svæðum á landsbyggðinni verði niðurgreiddir. Skilgreind verði svæði landsins þar sem íbúar sem ferðast í einkaerindum njóta 50% niðurgreiðslu á flugfargjöldum til og frá svæðinu, þó að hámarki fjórar ferðir (8 leggir á ári) á hvern einstakling á meðan reynsla er að komast á kerfið. Lagt er til að við ákvörðun svæðisins verði miðað við 200–300 km akstursfjarlægð frá höfuðborgarsvæðinu eftir aðstæðum á hverjum stað.

Meiri hlutinn tekur undir tillögu starfshópsins og leggur til breytingu á kafla 4.5 um markmið um jákvæða byggðaþróun í samgönguáætlun til næstu fimm ára þess efnis að unnið verði að útfærslu þess að niðurgreiða flugfargjöld íbúa á landsbyggðinni og stefnt að því að nýtt fyrirkomulag taki gildi í ársbyrjun 2020 en á þessu ári á að fara í endurskipulagningu á framlögum til innanlandsflugs. Með breyttu rekstrarfyrirkomulagi innanlandsflugvallanna og framangreindri endurskipulagningu má ætla að hægt verði að fjármagna nýtt fyrirkomulag á hagkvæmari hátt fyrir íbúa landsbyggðarinnar. Meiri hlutinn bendir á að með þessu verður greitt fyrir aðgengi íbúa landsbyggðarinnar að þjónustu sem eingöngu er veitt á höfuðborgarsvæðinu. Þá leggur meiri hlutinn áherslu á að vanda þarf til verka við útfærslu tillögunnar, svo sem að taka tillit til umhverfisáhrifa og jafnvægis á milli samgöngumáta í almenningssamgöngum.

Nefndin ræddi umhverfisáhrif af auknum farþegafjölda í innanlandsflugi. Í niðurstöðum félagshagfræðilegrar greiningar á innanlandsflugi frá 2013–2014 kom fram að loftslagslegur ávinningur af innanlandsflugi gagnvart vegasamgöngum var umtalsverður. Í skýrslu Umhverfisstofnunar um losunarbókhald Íslands kemur fram að árið 2016 var heildarlosun gróðurhúsalofttegunda í innanlandsflugi 22,8 kílótonn. Heildarlosun gróðurhúsalofttegunda í vegasamgöngum það ár var 923 kílótonn. Samkvæmt samanburði sem unninn var á vegum samgöngu- og sveitarstjórnarráðuneytisins var losun á hvern farþega í innanlandsflugi með Fokker 50-flugvél álíka mikil eða minni á leiðinni Reykjavík–Akureyri og losun á hvern farþega í meðalfólksbíl, með einum til ríflega tveimur (2,7) mönnum. Nýrri Bombardier- vélar í innanlandsflugi eyða 30% minna eldsneyti en flestar aðrar sambærilegar flugvélar og er því þessi samanburður hagstæðari en áður var.

Sjóvarnir og hafnir.

Meiri hlutinn telur mikilvægt að bæta við fjármögnun hafnarframkvæmda enda gegna þær lykilhlutverki í mörgum bæjarfélögum í tengslum við atvinnulíf og verðmætasköpun. Nefndin óskaði eftir upplýsingum frá Vegagerðinni hvort brýnt væri að fara í frekari framkvæmdir á höfnum. Fram kom að auka þurfi fjármagn til lengingar Norðurgarðs í Ólafsvík árin 2019 og 2020 en áætlaður heildarkostnaður verks hækki um tæpar 20 millj. kr. og fjárveiting hækki því um 3,5 millj. kr. árið 2019 og um 5,8 millj. kr. árið 2020. Fyrir nefndinni kom fram það sjónarmið að þörf sé á að lengja garðinn um 80 m, en áætluð lenging samkvæmt fyrirliggjandi samgönguáætlun sé 60 m. Vegagerðin benti einnig á að þörf væri á auknu fjármagni til gerðar sandfangara við Einholtskletta á Hornafirði. Meiri hlutinn tekur undir mikilvægi þessara framkvæmda og leggur til breytingartillögur við töflu 8 Hafnabótasjóður sem felur í sér tilfærslu frá óskiptri fjárveitingu Hafnabótasjóðs til viðkomandi framkvæmda. Þá leggur meiri hlutinn til breytingartillögu þess efnis að lenging Norðurgarðs í Ólafsvík verði 80 m.

Bent var á að auka þurfi dýpið í innsiglingu hafnar í Þorlákshöfn yfir veturinn. Áætlað sé að dýpka þurfi um 60.000 rúmmetra árlega til að halda nauðsynlegu dýpi og til þess þurfi 41,3 millj. kr. á ári. Meiri hlutinn telur verkefnið afar brýnt og leggur til að nýr liður bætist við í töflu 8 Hafnabótasjóður. Nýi liðurinn kveði á um dýpkun í innsiglingu Þorlákshafnar. Hluti ríkissjóðs af verkefninu verður 60% eða 20 millj. kr. á árinu 2019. Fjárveiting til endurbyggingar Svartaskersbryggju á árinu 2019 lækkar sem þessu nemur. Meiri hlutinn leggur áherslu á að við endurskoðun samgönguáætlunar verði gert ráð fyrir árlegri viðhaldsdýpkun Þorlákshafnar og lúkningu endurbyggingar Svartaskersbryggju.

Í fyrirliggjandi samgönguáætlun er gert ráð fyrir áframhaldandi vinnu að sjóvörnum á áætlunartímabilinu, en gert er ráð fyrir að framkvæmdaþörf aukist vegna hækkandi sjávarstöðu sem orsakast af hnattrænni hlýnun og jarðskorpuhreyfingum. Töluvert er um að sjóvarnir séu orðnar gamlar og þörf á endurbyggingu og styrkingu. Vegagerðin taldi rétt að bæta við verkefni í Hvalfjarðarsveit, sjóvörn við Belgsholt á árinu 2023. Kostnaður verði 14,5 millj. kr. en fjárveiting 12,7 millj. kr. sem ráðstafað er af liðnum óskipt til sjóvarna. Meiri hlutinn leggur til breytingu þess efnis við töflu 9 Sjóvarnir.

Í fyrirliggjandi samgönguáætlun er gert ráð fyrir framkvæmdum við endurbótum á Landeyjahöfn. Framlögum er ætlað að standa undir kostnaði við rannsóknir, öryggismál, gerð óháðrar úttektar og framkvæmdum sem auðvelda eiga að halda nægu dýpi í höfninni. Þá er gert ráð fyrir að koma upp dælum og lögnum við hafnarmynnið til að dýpka yfir veturinn.

Nefndinni bárust frekari ábendingar um nauðsynlegar hafnarframkvæmdir víðs vegar um landið og áréttar mikilvægi þess að þeim verði flýtt eins og unnt er og endurskoðuð forgangsröðun verði gerð við undirbúning næstu samgönguáætlunar.

Meiri hlutinn leggur sérstaka áherslu á að rafvæðingu helstu hafna landsins verði flýtt eins og kostur er, bæði með tilliti til umhverfis- og efnahagsmála og bendir á að ein aðgerðanna í aðgerðaáætlun í loftslagsmálum er „Orkuskipti í ferjum“. Þá er ljóst að tryggja verður að ferjur séu búnar með viðeigandi hætti, þ.e. rafgeymum og tengibúnaði þannig að unnt sé að hlaða þær rafmagni. Smíði Vestmannaeyjaferju er langt komin og mun hún ganga fyrir rafmagni. Viðbótarkostnaður vegna raftengingar ferjunnar nemur 800 millj. kr. Með vísan til umhverfissjónarmiða og áherslna í loftslagsmálum leggur meiri hlutinn til breytingu þess efnis að veitt verði fjármagn í þessa mikilvægu framkvæmd. Til að mæta kostnaði við framkvæmdina lækkar fjárveiting til framkvæmda við Hringveg, Bæjarháls–Vesturlandsveg, um 400 millj. kr. og Skarhólabraut–Hafravatnsveg um 400 millj. kr. árið 2019. Því verður síðan mætt með auknum fjárveitingum á árunum 2020 og 2021.

Skipulagsmál og mat á umhverfisáhrifum framkvæmda.

Á fundum nefndarinnar voru skipulagsmál töluvert til umræðu. Nefndinni var bent á að lega Sundabrautar í aðalskipulagi Reykjavíkurborgar væri þvert í gegnum farmsvæði Sundahafnar sem er megingátt vöruflutninga til og frá Íslandi. Skerðing á farmsvæðinu hefði til lengri tíma neikvæð áhrif á nýtingu svæðisins þar sem 4–6 hektarar lands yrðu ekki nýtilegir fyrir höfnina auk þess sem þverun svæðisins með vegamannvirki hefði áhrif á innri starfsemi þess. Sundabraut þvert í gegnum farmsvæði Sundahafnar hefði þannig veruleg og neikvæð áhrif á skipulag og þróun Sundahafnar. Verkefnahópur samgöngu- og sveitarstjórnarráðherra sem skilaði af sér skýrslu um samgöngur á höfuðborgarsvæðinu í lok nóvember 2018 var falið að leiða til lykta málefni Sundabrautar í framhaldi af vinnu við gerð skýrslunnar og hefst sú vinna nú í upphafi árs 2019. Meiri hlutinn beinir því til verkefnahópsins að taka mið af framangreindum ábendingum varðandi áhrif legu Sundabrautar á Sundahöfn við vinnu sína.

Þá var bent á nauðsyn þess að vinnsla við aðal- og deiliskipulag sveitarfélaga gengi hratt og vel fyrir sig. Ótækt væri að brýnar framkvæmdir sem eru í samþykktri samgönguáætlun og jafnvel byrjað að undirbúa af hálfu Vegagerðarinnar tefðust vegna tafa við gerð skipulags sveitarfélags. Til eru dæmi um að samgönguframkvæmdir tefjist í fjölda ára þar sem deilur hafa staðið um vegstæði og viðhaldsdýpkun í höfnum. Þó bendir meiri hlutinn á að lög og reglugerðir gera ráð fyrir tímafrestum, kæruleiðum og leyfum til álitsgerða um framkvæmdir sem geta tafið umsagnir og leyfisveitingar.

Nú er unnið að endurskoðun á heildarlögum um mat á umhverfisáhrifum áætlana og framkvæmda á vegum umhverfis- og auðlindaráðuneytisins í því augnamiði að auka gegnsæi og skilvirkni allrar matsvinnu í þessum efnum. Meiri hlutinn fagnar því og telur að þannig megi bæta alla undirbúningsvinnu, samráð um framkvæmdir eða áætlanir við samgöngubætur jafnt á landi sem í lofti og á sjó sem og að draga úr töfum.

Ef tillögur meiri hlutans ganga eftir um stórátak í samgöngumálum er ljóst að styttra er í að framkvæmdir komist af stað en ætlað var. Því er mikilvægt að undirbúningur hefjist sem fyrst og mikilvægar rannsóknir séu gerðar og unnið í skipulagsáætlunum.

Rannsóknir, þróun og umhverfismál Samgöngustofu.

Nefndinni var bent á að við vinnslu fimm ára samgönguáætlunar hefði texti í greinargerð við kafla 1.2.6. Rannsóknir, þróun og umhverfismál fallið brott fyrir mistök. Í honum er gerð grein fyrir verkefnum á sviði rannsóknar og þróunar sem Samgöngustofa framfylgir. Nauðsynlegt er að þær upplýsingar komi fram enda er fjármunum varið til þessa þáttar í áætluninni. Textinn er eftirfarandi: „Á áætlun eru m.a. verkefni er snúa að öflun ýmissa grunnupplýsinga og rannsóknir sem stuðla að öryggi sjófarenda. Að auki má nefna rannsóknir á umhverfisvænum og endurnýjanlegum orkugjöfum og rannsóknir sem stuðla eiga að minni losun gróðurhúsalofttegunda frá skipum. Aðrir verkefnaflokkar eru m.a. umhverfisrannsóknir þar sem lögð verður sérstök áhersla á verkefni er tengjast siglingu stórra skipa um Norðurslóðir og í íslenskri efnahagslögsögu. Einnig eru verkefni um rek stórra skipa, hafíss og mengandi efni ásamt könnun á sjávarflóðum, rannsóknum og undirstöðukönnun á virkjun vinds, öldu og sjávarfalla. Þá er unnið að verkefnum er snúa að loftgæðum og loftræstikerfum skipa, eigin skoðunum skipa, umhverfisvænum og endurnýjanlegum orkugjöfum í samgöngum, afgashreinsun frá aðalvélum skipa auk verkefna um veiðar og orkugreiningu skipa.“

Aðhaldskrafa fjárlaga.

Samkvæmt samþykktu frumvarpi til fjárlaga fyrir árið 2019 er hagræðingarkrafa á málaflokkinn 11 Samgöngu- og fjarskiptamál 535,5 millj. kr., þar af 400 millj. kr. vegna framkvæmda á vegakerfinu. Þá þarf að lækka framlög til almenns reksturs Vegagerðarinnar um 7,3 millj. kr., þjónustu Vegagerðarinnar um 40 millj. kr., styrki Vegagerðarinnar til almenningssamgangna um 27,6 millj. kr. og framkvæmdir við vita og hafnir um 2 millj. kr. Þá þarf að lækka fjárveitingu til Samgöngustofu um 37 millj. kr. og til flugvalla og flugleiðsögu um 21 millj. kr. Meiri hlutinn leggur til breytingar þessu til samræmis og áréttar að 400 millj. kr. aðhaldskröfu vegna framkvæmda á vegakerfi er mætt með því að lækka fjárveitingu til framkvæmda í Gufudalssveit, sbr. umfjöllun í kafla um vegáætlun. Aðrir liðir eru lækkaðir og beinir meiri hlutinn því til Vegagerðarinnar og Samgöngustofu að tryggja að rekstur sé innan þessara breytinga á fjárveitingum sem samþykktar voru með fjárlögum.

Endurskoðun samgönguáætlunar.

Meiri hlutinn bendir á að samkvæmt lögum um samgönguáætlun, nr. 33/2008, skal leggja fram á Alþingi tillögu til þingsályktunar um samgönguáætlun á að minnsta kosti þriggja ára fresti. Miðað við þá þörf sem nú er fyrir samgöngubætur um land allt, vinnu við útfærslu á samningi um samgöngur á höfuðborgarsvæðinu og boðað frumvarp samgöngu- og sveitarstjórnarráðherra um gjaldtöku í samgöngum, sem ætlað er að fylgja eftir stefnu um framtíðarfjármögnun vegakerfisins, telur meiri hlutinn eðlilegt að ný samgönguáætlun verði lögð fram fyrr en að þremur árum liðnum. Þar verði jafnframt útfærð nánar gjaldtaka á þeim leiðum sem tilteknar eru í töflu í kaflanum um vegaframkvæmdir fjármagnaðar með gjaldtöku. Enn fremur verði útfært það svigrúm sem myndast vegna nýrra leiða í fjármögnun framkvæmda sem taki mið af skýringum í nefndaráliti þessu.

Þær breytingar sem eru gerðar á töflum í samgönguáætlun fyrir árin 2019–2033 leiðir af breytingum sem gerðar eru á fimm ára samgönguáætlun og hafa verið útskýrðar í nefndaráliti þessu.

Meiri hlutinn leggur til að málin verði samþykkt með þeim breytingum sem gerð hefur verið grein fyrir og lagðar eru til í sérstökum þingskjölum.

Karl Gauti Hjaltason styður nefndarálit þetta í megindráttum en með fyrirvara. Nauðsynlegt sé að kveða skýrt á um fjárhæð veggjalda og útfærslu afsláttarkjara og leggja þurfi sérstaka áherslu á lækkun gjalda á bifreiðaeigendur samhliða upptöku veggjalda. Þá eigi að nota fjármagn sem fyrirhugað er að renni í væntanlegan þjóðarsjóð að hluta til að kosta framkvæmdir í samgönguáætlun, m.a. við Sundabraut. Forðast beri margfeldisinnheimtu veggjalda af þeim sem þurfa að fara um mörg veggjaldahlið til að sækja þjónustu til höfuðborgarinnar. Grípa verði til raunhæfra aðgerða til að flýta brýnum úrbótum í samgöngumálum.

Rósa Björk Brynjólfsdóttir skrifar undir álit þetta með fyrirvara.

Alþingi, 29. janúar 2019.

Fylgiskjal.

Umsagnir og erindi til umhverfis- og samgöngunefndar um 172. og 173. mál.

Umhverfis- og samgöngunefnd sendi 12. október 2018 112 aðilum til umsagnar tillögur til þingsályktunar um samgönguáætlun, 172. og 173. mál. Umsagnaraðilar eru eftirfarandi, í stafrófsröð:

Aðilar.

Akranesbær, Akstursíþróttasamband Íslands, Akureyrarbær, Bláskógabyggð, Borgarbyggð, Byggðastofnun, Bændasamtök Íslands, Dalabyggð, Dalvíkurbyggð, Djúpavogshreppur, Eyjafjarðarsveit, Eyþing, Faxaflóahafnir sf., Félag íslenskra atvinnuflugmanna, Félag íslenskra bifreiðaeigenda, Fjallabyggð, Fjarðabyggð, Fjórðungssamband Vestfirðinga, Fljótsdalshérað, Flugmálafélag Íslands, Grímsnes- og Grafningshreppur, Hrunamannahreppur, Húnavatnshreppur, Húnaþing vestra, Hvalfjarðarsveit, Hveragerðisbær, Icelandair ehf., Isavia ohf., Ísafjarðarbær, Kópavogsbær, Landssamband hestamannafélaga, Landssamtök hjólreiðamanna, Langanesbyggð, Mýrdalshreppur, Norðurþing, Rangárþing ytra, Reykjavíkurborg, Samband íslenskra sveitarfélaga, Samband sveitarfélaga á Austurlandi, Samband sveitarfélaga á Suðurnesjum, Samgöngufélagið, Samorka, samtök orku- og veitufyrirtækja, Samtök atvinnulífsins, Samtök ferðaþjónustunnar, Samtök fyrirtækja í sjávarútvegi, Samtök iðnaðarins, Samtök sunnlenskra sveitarfélaga, Samtök sveitarfélaga á Norðurlandi vestra, Samtök sveitarfélaga á Vesturlandi, Samtök um betri byggð Seyðisfjarðarkaupstaður, Skipulagsstofnun, Sveitarfélagið Árborg, Sveitarfélagið Hornafjörður, Sveitarfélagið Skagafjörður, Sveitarfélagið Ölfus, SVÞ – Samtök verslunar og þjónustu, Vestfjarðastofa, Vestmannaeyjabær, Vesturbyggð, Vinir vegfarandans, Viðskiptaráð Íslands, Wow air og öryggisnefnd íslenska flugmannafélagsins, Þingeyjarsveit, Þjóðgarðurinn á Þingvöllum.

Einstaklingar.

A. Hlín Brynjólfsdóttir

Adam Örn Þorvaldsson

Aðalbjörg Hrafnsdóttir

Aðalgeir Sigurgeirsson

Aðalheiður Arnljótsdóttir

Aðalsteinn Vestmann

Agnar Guðmundsson

Agnar Ingi Svansson

Agnar Már Júlíusson

Agnar S. Agnarsson

Agnes Björk Jóhannsdóttir

Agnes Erna Estherardóttir

Agnieszka Piotrowska

Albert Snorrason

Albert Svan Sigurðsson

Alexander Friðriksson

Alexander Ólafsson

Alexander Sigurgeirsson

Alexander Smári Davíðsson

Alexander Vestfjörð Kárason

Alfa Ágústa Pálsdóttir

Alfreð Hafsteinsson

Alfreð Mortensen

Alma Hlín Þórarinsdóttir

Andrea Bergþórsdóttir

Andrea Guðmundsdóttir

Andrea Helgadóttir

Andrés Daníel Kristjánsson

Andrés Zoran Ivanovic

Andri Hrafn Ingvason

Andri Már Sigurðsson

Andri Óskarsson

Andri Snær Axelsson

Anikó Kolcsar

Anita Engley Guðbergsdóttir

Anna G. Kristinsdóttir

Anna Guðmundsdóttir

Anna Guðrún Ísleifsdóttir

Anna Guðrún Sigurðardóttir

Anna Guðrún Sigurðardóttir

Anna Karakulina

Anna Karlsdóttir

Anna Kristín Pétursdóttir

Anna Kristín Sævarsdóttir

Anna Kristrún Björnsdóttir

Anna Linda Sigurðardóttir

Anna Margrét Haukdal

Anna María Friðgeirsdóttir

Anna María Sigurbjörnsdóttir

Anna María Torfadóttir

Anna Runólfsdóttir

Anna S. Ólafsdóttir

Anna S. Sigurðardóttir

Anna Sigríður Stefánsdóttir

Anna Silvía Þorvarðardóttir

Anna Soffía Ryan

Anna Steinunn Jónsdóttir

Anneleen De Saegher

Anný Elín Bentsdóttir

Anton Gunnlaugur Kristinsson

Anton Karl Kristensen

Anton Kristvinsson

Anton Örn Árnason

Antonía Helga Guðmundsdóttir

Ari Gauti Arinbjörnsson

Ari Jónsson

Ari Karlsson

Arilíus Óskarsson

Arna Björk Unnsteinsdóttir

Arnar Freyr Antonsson

Arnar Ólafsson

Arnar Ragnarsson

Arnar Valgarðsson

Arnbjörg Sveinsdóttir

Arndís Gísladóttir

Arndís R Magnúsdóttir

Arnór Dan Arnarson

Arnór Hrannar Karlsson

Arnór Valdimarsson

Arnþór Lúðvíksson

Aron Daníel Arnarson

Aron Sigurbjörnsson

Aron Örn Birkisson

Atli Ásgeirsson

Atli Gunnarsson

Atli M. Sveinsson

Atli Már Atlason

Atli Már Hilmarsson

Atli Þór Gunnarsson

Auðun Jóhann Elvarsson

Auður Hermannsdóttir og Þórir Kristinsson

Axel D. Björnsson

Ágúst Óðinn Ómarsson

Axel Finnur Gylfason

Axel Kjartan Baldursson

Ágúst Elíasson

Ágúst Fylkisson

Ágúst Jónsson

Ágúst Kolbeinn Sigurlaugsson

Ágúst Valdísarson

Ágúst Þór Skarphéðinsson

Ágústa Kolbrún Guðrúnardóttir

Álfheiður H. Guðmundsdóttir

Ámundi Kristjánsson

Árdís Ívarsdóttir

Ármann Jóhannsson

Árni Baldursson

Árni Elísson

Árni Grant

Árni Grétar Torfason

Árni Guðmundsson

Árni Gunnar Haraldsson

Árni Gunnarsson

Árni H. Kristjánsson

Árni Ingi Ríkarðsson

Árni Jón Gissurarson

Árni Jónsson

Árni Magnússon

Árni Páll Hafþórsson

Árni Stefán Gunnarsson

Árni Steinsson

Árni Tómasson

Árni V. Margeirsson

Árni Þór Einarsson

Árni Þór Guðjónsson

Árný Anna Svavarsdóttir

Árný Guðfinnsdóttir

Ársæll Einar Ársælsson

Ársæll Hauksson

Ásbjörn Torfason

Ásdís Alexandra Lee

Ásdís Dröfn Valdimarsdóttir

Ásgeir Ásgeirsson

Ásgeir Ásgeirsson

Ásgeir Geirsson

Ásgeir Guðnason

Ásgeir Ragnar Ásgeirsson

Ásgeir Þór Ólafsson

Ásgeir Þór Ólafsson

Ásgeir Örn Rúnarsson

Ásgrímur Guðmundsson

Ásgrímur Hartmannsson

Ásmundur Helguson

Ásmundur Rafnar Ólafsson

Ásrún Matthíasdóttir

Ásta Andrésdóttir

Ásta Björk Vilhjálmsdóttir

Ásta María Guðmundsdóttir

Ásta P. Sigurbjörnsd.

Ásthildur Lísa Guðmundsdóttir

Ásthildur Þorsteinsdóttir

Ástmar Sigurjónsson

Ástráður Aron Ágústsson

Ástþór Ágústsson

Baldur Bjarman Teitsson

Baldur Bjarnason

Baldur H Magnússon

Baldur Ingi Halldórsson

Baldur Már Kristmundsson

Baldur Þorsteinsson

Baldur Þór Sveinsson

Baldur Þórsson

Baldvin Gunnar Ringsted

Baldvin Hróar Jónsson

Baldvin Jónsson

Baldvin Örn Einarsson

Baltasar Leví Elíasson

Bárður Eyþórsson

Benedikt Björgvinsson

Benedikt Guðmundsson

Benedikt Jónsson

Benedikt Olafsson

Benedikt Ólafur Kristinsson

Benedikt Sævarsson

Benedikt Viggósson

Benedikt Þorgilsson

Bergdís Arna Guðbjartsdóttir

Bergdís Heiða Eiríksdóttir

Berglind Silja Aradóttir

Bergur Geirsson

Bergur Ingi Ólafsson

Bergur Kristinsson

Bergur M. Sigmundsson

Bergþór Njáll Sigurðsson

Bergþór Sigurður Atlason

Bergþóra Stefánsdóttir

Birgir Guðmundsson

Birgir Haukdal Rúnarsson

Birgir Hrafn Hallgrímsson

Birgir Ingvar Jóhannesson

Birgir Karlsson

Birgir Loftsson

Birgir Páll Guðjónsson

Birgir Pálmason

Birgir Rúnar Sæmundsson

Birgir Stefánsson

Birgir Steinarsson

Birgir Þór Kristinsson

Birgitta Baldursdóttir

Birkir Helgason

Birkir Þór Sigurðsson

Birna Björt Eyjólfsdóttir

Bjarki Eiríksson

Bjarki Frímann Helgason

Bjarki Guðlaugsson

Bjarki Hilmarsson

Bjarki Hrafn Thorarensen

Bjarki Jónsson

Bjarki Karlsson

Bjarki Reynir Bragason

Bjarnheiður Jóhannsdóttir

Bjarni Antonsson

Bjarni Gestsson

Bjarni Guðjón Samúelsson

Bjarni Gunnarsson

Bjarni Kristjánsson

Bjarni Másson

Bjarni Pétur Magnússon

Bjarni Rúnar Rafnsson

Bjarni Sigurðsson

Bjarni Þ. Bjarnason

Bjartur Thorlacius

Björg Jónsdóttir

Björg Kara Elefsen

Björg Kristjánsdóttir

Björgvin Steinarsson

Björgvin Sævar Ármannsson

Björgvin Þorvaldsson

Björgvin Ölversson

Björk Sigurgeirsdóttir

Björn Birnir

Björn Breiðfjörð Kristþórsson

Björn Búi Jónsson

Björn Eyjólfsson

Björn Flygenring

Björn Friðriksson

Björn Gunnlaugsson

Björn Halldór Björnsson

Björn Ingiberg Jónsson

Björn J. Gunnarsson

Björn Pálsson

Björn Sindri Eiríksson

Björn Steinar Árnason

Björn Steinar Hauksson

Björn Þór Helgason

Borgar Valgeirsson

Bóas Eðvaldsson

Bragi Björnsson

Bragi Guðlaugsson

Bríet Sunna Valdemarsdóttir

Bryndís G. Thoroddsen

Bryndís Kristinsdóttir

Brynja Birgisdóttir

Brynja Ísfeld Eyjólfsdóttir

Brynja Jóhannsdóttir

Brynja Júlíusdóttir

Brynjar Emilsson

Brynjar Hjartarson

Brynjar Svansson

Brynleifur Siglaugsson

Bubbi Morthens

Búi Guðmundsson

Bylgja Sjöfn Jónsdóttir

Böðvar Bjarnason

Böðvar Björgvinsson

Böðvar Haukdal Jónasson

Böðvar Stefánsson

Dagbjört Hlín Emilsdóttir

Dagfinnur Smári Ómarsson

Dagmar Hauksdóttir

Daníel Björnsson

Daníel Ingi Eggertsson

Daníel Rúnar Jónasson

Daníel Karlsson

Daníel Olsen

Davíð Ben Maitsland

Davíð Davíðsson

Davíð Ólafsson

Davíð Páll Sigurðsson

Davíð R.M.A. Höjgaard

Davíð Rósinkarsson

Davíð Snæhólm Baldursson

Davíð Steinar Ásgrimsson

Díana Björg Sveinbjörnsdóttir

Dolores Rós Valencia

Dóra Kristín Jónasdóttir

Drífa Thorstensen

Dúi J. Landmark

Dögg Halldórsdóttir

Edda Hagalín

Edda Hrafnsdóttir

Eduardo Pereira dos Reis

Eðvarð Atli Bjarnason

Eggert Sigurbergsson

Egill Andrés Sveinsson

Egill Helgi Guðjónsson

Egill Hermannsson

Eiður Atli Axelsson

Eiður Páll Sveinn Kristmannsson

Einar Aron Kjartansson

Einar Bergmann Sigurðarson

Einar Bjarni Sigurpálsson

Einar Gilbert Einarsson

Einar Gunnar Einarsson

Einar H. Árnason

Einar Hjaltason

Einar Hjalti Steinþórsson

Einar Ingi Einarsson

Einar Ísfjörð

Einar Jón Gunnarsson

Einar Kr. Haraldsson

Einar Logi Andrésson

Einar Lyng

Einar Már Atlason

Einar Michael Guðjónsson

Einar Mýrdal Guðmundsson

Einar Ólafsson

Einar Pálsson

Einar Svanlaugsson

Einar Tryggvason

Einar Örn Finnsson

Eirikur Bjarki Eysteinsson

Eiríkur Ingi Bengtsson Helgason

Eiríkur Ingimagnsson

Eiríkur Kristvinsson

Eiríkur Steinsson

Elfar Eiðsson

Elías Oddsson

Elías Snær Einarsson

Elín Kjartansdóttir

Elín Ýr Arnar Hafdísardóttir

Elís Viktor Kjartansson

Elísa Sjöfn Reynisdóttir

Elísabet Margrét Bjarnadóttir

Elísabet Rakel Sigurðardóttir

Ellen Drífa Ragnarsdóttir

Ellert Jósteinsson

Ellert Scheving Markússon

Elmar Freyr Torfason

Elvar Freyr Jónsteinsson

Elvar Þór Magnússon

Elvar Örn Jonsson

Elvar Örn Ægisson

Embla Magnusdottir

Embla Rán Gísladóttir

Emil Ingólfsson

Emilía Karlsdóttir

Emma Geirsdóttir

Erla Baldursdóttir

Erla Rut Haraldsdóttir

Erlingur Arthursson

Erna Gísladóttir

Erna Ósk Arnardóttir

Erpur Snær Hansen

Eva Hlín Haraldsdóttir

Eva Rún Guðmundsdóttir

Eygló Einarsdóttir

Eygló Hjálmarsdóttir

Eymar Andri Birgisson

Eyrún Ída Guðjónsdóttir

Eyrún Linda Gunnarsdóttir

Eyþór Gunnarsson

Eyþór Ingi Kristinsson

Eyþór Ingi Ólafsson

Eyþór Þorvaldsson

Eyþór Örlygsson

Eyþór Örn Óskarsson

Fannar Sigurpálsson

Fannar Steinn Steinsson

Fannar Þór Bergsson

Fanndís Huld Valdimarsdóttir

Fanný Adela Österby Christensen

Finnbogi Lýðsson

Finnbogi P. Finnbogason

Finnbogi Steinarsson

Fjóla Lárusdóttir

Frank Heiðar Sigurðsson

Frank Höybye

Frantz Pétursson

Freyja Lárusdóttir

Freyr Brynjarsson

Freyr Geirdal

Freyr Helgason

Freyr Jónsson

Freyr Melsteð

Freyr Þórsson

Friðfinnur Finnbjörnsson

Friðgeir Axfjörð

Friðgeir Örn Gunnarsson

Friðgerður Auðunsdóttir

Friðjón Ingi Guðmundsson

Friðrik Bergmannsson

Friðrik Elí Bernhardsson

Friðrik Ottósson

Friðrik Ólafsson

Friðrik Sigurðsson

Fríða Björk Elíasdóttir

Frímann Gústaf Frímannsson

Gabríel Sveinsson

Garðar Ingi Steinsson

Garðar Steingrímsson

Garpur Dagsson

Geir Elvar Gylfason Hansen

Geir Konráð Theodórsson

Geir Thorsteinsson

Georg Kulp

Gestur Andrés Grjetarsson

Gestur Arnarson

Gestur Gunnar Björnsson

Gestur Helgi Friðjónsson

Gestur Sigþórsson

Gestur Skarphéðinsson

Gissur Gunnarsson

Gísli Birgir Gíslason

Gísli Birgir Sigurðarson

Gísli Einar Árnason

Gísli H. Sverrisson

Gísli J. Sigurðsson

Gísli Páll Jónsson

Gretar Felixson

Gretar Már Bárðarson

Gréta Björg Björnsdóttir

Grétar William Guðbergsson

Grétar Þór Þorsteinsson

Guðbergur Jens Haraldsson

Guðbjartur Nilsson

Guðbjörg Jónatansdóttir

Guðbjörg Kristjánsdóttir

Guðbjörg Rós Guðjónsdóttir

Guðbjörg Skjaldardóttir

Guðbjörn Smári Hauksson

Guðbrandur Jónsson

Guðfinna Kristinsdóttir

Guðfinna Þórdís Gunnarsdóttir

Guðjón Guðmundsson

Guðjón Helgi Guðjónsson

Guðjón Helgi Ólafsson

Guðjón Hólm Sigurðsson

Guðjón Ingi Eide Sævarsson

Guðjón Jónsson

Guðjón Karl Guðmundsson

Guðjón Magnússon

Guðjón Rúnarsson

Guðjón Sigfússon

Guðjón Sigurbjartsson

Guðjón Sólmundsson

Guðjón Sverrir Guðmundsson

Guðjón Þ. Guðjónsson

Guðlaug Björgvinsdóttir

Guðlaug Heiðdìs Sveinsdóttir

Guðlaug Jónasdóttir

Guðlaugur Ásólfsson

Guðlaugur Gauti Jónsson

Guðlaugur J Snorrason og Hulda B. Pálsdóttir

Guðlaugur Kristinn Gunnarsson

Guðlaugur Kristinn Jónsson

Guðlaugur Valtýsson

Guðlaugur Þ. Nielsen

Guðmann Bjarnason

Guðmunda Erlendsdóttir

Guðmundur Ágúst Guðmundsson

Guðmundur Baldursson

Guðmundur Búason

Guðmundur E. Jóelsson

Guðmundur Freyr Gunnlaugsson

Guðmundur G. Sigurðsson

Guðmundur Geir Einarsson

Guðmundur Grétar Guðmundsson

Guðmundur Gunnar Hallgrímsson

Guðmundur H Jóhannsson

Guðmundur Hall Ólafsson

Guðmundur Halldór Halldórsson

Guðmundur Hallgrímsson

Guðmundur Heiðar Hauksson

Guðmundur Hreinsson

Guðmundur Ingi Ingason

Guðmundur Ingi Kristjánsson

Guðmundur Jón Pálmason

Guðmundur K. Birkisson

Guðmundur Magnússon

Guðmundur Mjöllnir Þorsteinsson

Guðmundur Ólafsson

Guðmundur Óli Jónsson

Guðmundur Sigurbjörnsson

Guðmundur Sigurðsson

Guðmundur Sigurður Jónsson Bek

Guðmundur Skúlason

Guðmundur Steinar Jónsson

Guðmundur Steinar Zebitz

Guðmundur Viðar Árnason

Guðmundur Y. Hraunfjörð

Guðmundur Þorgrímsson

Guðni Magni Kristjánsson

Guðni Oddur Jónsson

Guðni Þór Gunnarsson

Guðný Adolfsdóttir

Guðný Ásta Ragnarsdóttir

Guðný Benediktsdóttir

Guðný Halldóra Pálmadóttir

Guðný K. Böðvarsdóttir

Guðný Ragnarsdóttir

Guðríður Magnúsdóttir

Guðríður Margrét Guðmundsdóttir

Guðrún Aðalheiður Matthíasdóttir

Guðrún Ásta Björgvinsdóttir

Guðrún Birna Leifsdóttir

Guðrún Bjarnþórsdóttir

Guðrún Hulda Guðmundsdóttir

Guðrún Kristín Björnsdóttir

Guðrún Pála Hannesdóttir

Gunnar Ársæll Ársælsson

Gunnar Ásgeir Gunnarsson

Gunnar Egilsson

Gunnar Ellert Geirsson

Gunnar Felix Rúnarsson

Gunnar Frans Brynjarsson

Gunnar Geir Kristjánsson

Gunnar Geirsson

Gunnar Hólmsteinn Ársælsson

Gunnar Karlsson

Gunnar Kristinsson

Gunnar Kristinsson

Gunnar Laxfoss Þorsteinsson

Gunnar Logi Björnsson

Gunnar Már Gunnarsson

Gunnar Óskarsson

Gunnar Pétur Jónsson

Gunnar Rúnarsson

Gunnar Sigurðsson

Gunnar Sigurðsson

Gunnar Sigurjónsson

Gunnar Sverrisson

Gunnar T. Gunnarsson

Gunnar Tryggvi Ómarsson

Gunnar Vagna Aðalsteinsson

Gunnar Yngvi Rúnarsson

Gunnar Þór Árnason

Gunnar Þór Jónsson

Gunnar Þór Þorkelsson

Gunnar Þórarinsson

Gunnbjörn Skúli Magnússon

Gunnhildur Brynjólfsdóttir

Gunnlaugur Ásgeirsson

Gunnlaugur E. Sævarsson

Gunnlaugur Helgason

Gunnlaugur Jónsson

Gunnlaugur Lárusson

Gunnlaugur Magnússon

Gunnvör Björnsdóttir

Gunnþór Ægir Gunnarsson

Gunnþóra H. Önundardóttir

Gyða Guðmundsdóttir

Gyða Kolbrún Guðjónsdóttir

Gylfi Garðarsson

Gylfi R. Guðmundsson

Gylfi Sigurðsson

Gylfi Þorkelsson

Hafdís Helgadóttir

Hafdís Inga Karlsdóttir

Hafrún Gróa Árnadóttir

Hafsteinn Árnason

Hafsteinn Hafsteinsson

Hafsteinn Sigmarsson

Hafsteinn Þórðarson

Hafþór Guðmundsson

Hafþór Ingi Bjarnason

Hafþór Kolbeinsson

Hafþór Magnússon

Hafþór Torfason

Halla Ósk Haraldsdóttir

Halla Pálsdóttir

Halla Sigrún Sveinbjörnsdóttir

Halla Þórhallsdóttir

Halldór Arason

Halldór Björnsson

Halldór Elfar Hauksson

Halldór Fannberg Svansson

Halldór Freyr Halldórsson

Halldór Grétarsson

Halldór Jón Einarsson

Halldór Sigurðsson

Halldór Svanur Örnólfsson

Halldór Sveinsson

Halldór Vagn Jónsson

Halldór Vilberg Ómarsson

Halldór Örn Guðmundsson

Hallgrímur Brynjólfsson

Hallgrímur Harðarson

Hallgrímur Magnús Sigurjónsson

Hallgrímur Óskarsson

Hallgrímur Óskarsson

Hallgrímur Þór Axelsson

Hanna Dóra Magnúsdóttir

Hannes Ármann Baldursson

Hannes Birgir Hjálmarsson

Hannes Sigmarsson

Hannibal Páll Jónsson

Hans Jónsson

Haraldur Eggertsson

Haraldur Freyr Haraldsson Owen

Haraldur Guðbjartsson

Haraldur Ingi Haraldsson

Haraldur Ólafsson

Harpa Vignisdóttir

Harpa Þ. Jónsd. Reykdal

Haukur Ágústsson

Haukur Baldvinsson

Haukur Birgisson

Haukur Claessen

Haukur Harðarson

Haukur Ísleifsson

Haukur Jens Úlfarsson

Haukur Óli Ottesen

Haukur Þórarinsson

Hákon Jóhannesson

Hákon Þórðarson

Heiða Björg Valdimarsdóttir

Heiðar Júlíus Sveinsson

Heiðar Kristóbertsson

Heiðar Sigurjón Erlendsson

Heiðar Þór Hafþórsson

Heiðar Þórhallsson

Heimir Andri Jónsson

Heimir Hjartarson

Heimir Ólafsson

Heimir Ólafsson

Heimir Örn Heiðarsson

Hekla Eir Bergsdóttir

Helena Dýrfjörð

Helena Mjöll Pétursdóttir

Helena Ósk Sigurðardóttir

Helga Björg Gunnarsdóttir

Helga Geirsdóttir

Helga Haraldsdóttir

Helga Hreiðarsdóttir

Helga Óskarsdóttir

Helga Salbjörg Guðmundsdóttir

Helga Sigríður Halldórsdóttir

Helga Svanlaug Bjarnadóttir

Helgi Berg Sigurbjörnsson

Helgi Birkir Þórisson

Helgi Bjarnason

Helgi Gunnarsson

Helgi Haraldsson

Helgi Haraldsson

Helgi Jónsson

Helgi Jónsson

Helgi Laxdal

Helgi Njálsson

Helgi S. Gunnlaugsson

Helgi Sveinbjörn Jóhannsson

Helgi Þór Gunnarsson

Henríetta Ósk Melsen

Herdís Kristinsdóttir

Hermann Arason

Hermann Árnason

Hermann Hafsteinsson

Hermann Jakobsson

Hermann Nökkvi Gunnarsson

Hermann Valur Árnason

Hermann Vestri Guðmundsson

Hermundur R. Sigurðsson

Hermundur Sigurðsson

Hildur Björg Einarsdóttir

Hildur Hlín Jónsdóttir

Hildur Margrét Ægisdóttir

Hildur Mekkín Draupnisdóttir

Hilmar Þór Jónsson

Hilmar Þór Sigurðsson

Hilmir Vilhjálmsson

Hilmir Þór Einarsson

Hjalti Búi Kristbjörnsson

Hjalti Hjaltason og Guðrún Guðmundsdóttir

Hjalti Ríkharðsson

Hjalti Vignisson

Hjalti Ævarsson

Hjálmar Guðjónsson

Hjálmar Sigurjónsson

Hjálmtýr Guðmundsson

Hjördís Davíðsdóttir

Hjördís Jensdóttir

Hjörleifur Ólafsson

Hjörtur Gunnar Jóhannesson

Hjörtur Már Helgason

Hjörvar O. Jensson

Hlynur Kristjónsson

Hlynur Ólafsson og Sólborg Guðmundsdóttir

Hlynur Sigurðsson

Hlöðver Pétur Hlöðversson

Hólmar Hreggviðsson

Hrafnhildur Fönn Ingjaldsdóttir

Hrafnhildur Ósk Halldórsdóttir

Hrafnhildur Svendsen

Hrafnhildur Ýr Denke Vilbertsdóttir

Hrafnkell Brimar Hallmundsson

Hrefna Björk Sigurðardóttir

Hreggviður G. Þorsteinsson

Hreiðar Júlíusson

Hreiðar Karlsson

Hreiðar Ögmundsson

Hreinn Jóhannsson

Hrönn Auður Gestsdóttir

Hugrún Jóna Hilmarsdóttir

Hulda Dröfn Atladóttir

Hulda Hauksdóttir

Hulda Helgadóttir

Hulda Ingólfsdóttir

Hulda María Einarsdóttir

Hulda Sigurðardóttir

Hædý Hjördís Heiða Björnsdóttir

Hörður Bachmann

Hörður Gunnarsson

Hörður Ingólfsson

Hörður Sigmundsson

Höskuldur Einarsson

Indiana K. Bouhlali Ólafsdóttir

Inga Sveinbjörg Ásmundsdóttir

Ingi Fannar Jónsson

Ingibergur Þór Kristinsson

Ingibjörg Jóhannesdóttir

Ingibjörg Ólöf Benediktsdóttir

Ingimagn Eiríksson

Ingimar Ísak Bjargarson

Ingimundur Árnason

Ingimundur Þórmar Guðnason

Ingólfur Steingrímsson

Ingólfur Valur Þrastarson

Ingólfur Þorláksson

Ingrún Vala Hlynsdóttir

Ingunn H. Rögnvaldsdóttir

Ingunn Hallgrímsdóttir

Ingunn Mýrdal

Ingunn Snædal

Ingvar Bergsson

Ingvar Bremnes

Ingvar Sigurðsson

Ingvar Steinar Vilbergsson

Ingvi Eðvarðsson

Ingvi Þór Ástþórsson

Irena Guðrún Kojic

Iwona M. Samson

Íris Dögg Guðjónsdóttir

Íris Dögg Hauksdóttir

Íris Gunnarsdóttir

Íris Ósk Ágústsdóttir

Ísak Jansson

Ísleifur Gíslason

Ísold Jónsdóttir

Ívar Björgvinsson

Ívar Gunnarsson

Ívar Örn Hlynsson

Ívar Örn Smárason

Jakob Björnsson

Jakob Helgason

Jakob Maríasson

Jakob Sigurðsson

Jakob Símon Jakobsson

Jenný Jensdóttir

Jens Ásgrímsson

Jens B. Baldursson

Jensína Guðmundsdóttir

Jóhann Davíð Snorrason

Jóhann Emil Kolbeins

Jóhann Halldórsson

Jóhann Haukur Gunnarsson

Jóhann Helgi Gíslason

Jóhann Kristjánsson

Jóhann Már Sigurbjörnsson

Jóhann Ó. Guðmundsson

Jóhann Óskarsson

Jóhann Sævar Ragnarsson

Jóhann Valdimarsson

Jóhann Valdórsson

Jóhann Þórðarson

Jóhann Þórðarson

Jóhanna Berndsen

Jóhanna Eivinsdóttir Christiansen

Jóhanna Eyjólfsdóttir

Jóhanna P Björgvinsdóttir

Jóhannes Andri Kjartansson

Jóhannes Diego Rodriguez

Jóhannes Egilsson

Jóhannes H. Laxdal

Jóhannes Ingi Böðvarsson

Jóhannes Kristinn Steinsson

Jóhannes Laxdal

Jóhannes Ragnarsson

Jóhannes Sigvaldason

Jóhannes Þ. Jóhannesson

Jóhannes Örn Kristjánsson

Jón A. Jónsson

Jón Arnarr Einarsson

Jón Árni Þórðarson

Jón Bjarnason

Jón Brynjar Sigmundsson

Jón Egill Sveinbjörnsson

Jón Erling Jónsson

Jón F. Oddsson

Jón Gíslason

Jón Grétar Jónasson

Jón Gunnar Borgþórsson

Jón Gunnar Kristinsson

Jón H Sigurðsson

Jón H. Þórisson

Jón Harrý Njarðarson

Jón Ingibergur Guðmundsson

Jón Ingvar Gunnarsson

Jón Leví Grétarsson

Jón Magnús Katarínusson

Jón Magnússon

Jón Mar Jónsson

Jón Ólafsson

Jón Ólafur Árnason

Jón Ólafur Sigurðsson

Jón Óskar Valdimarsson

Jón Páll Garðarsson

Jón Ragnar Jónsson

Jón Ragnarsson

Jón Rúnar Gunnarsson

Jón Sigmar Ævarsson

Jón Stefánsson

Jón Steingrímur Kjartansson

Jón Svan Grétarsson

Jón Sævar Jónsson

Jón Trausti Gunnarsson

Jón Tryggvi Arason

Jón Valdimar Kristjánsson

Jón Valsson

Jón Viðar Ásmundsson

Jón Þ. Jóhannsson

Jón Þór Bjarnason

Jón Þór Guðjónsson

Jón Þór Jónsson

Jón Örn Guðjónsson

Jóna Júlía Henningsdóttir

Jóna Ósk Jónasdóttir

Jónas Hólmgeirsson

Jónas Jakobsson

Jónas Sigfússon

Jónas Unnarsson

Jónas Yngvi Ásgrímsson

Jónas Þór Karlsson

Jónas Þór Sigurbjörnsson

Jónbjörg Sesselja Hansen

Jónína Kristín Jónsdóttir

Jósef Heimir Guðbjörnsson

Jósep Þorbjörnsson

Júlíana Jónsdóttir

Júlíus Már Baldursson

Júlíus Viggó Ólafsson

Jökull Einarsson

Jökull Veigarsson

Jörgen Pétur Jörgensson

Karel Pétur Ólafsson

Karen Jósefs Tómasdóttir

Karen Ósk Birgisdóttir

Karen Ósk Sigurðardóttir

Karin Pálsson

Karítas Sif Halldórsdóttir

Karl Antonsson

Karl B. Hjálmarsson

Karl Guðjónsson

Karl Gunnlaugsson

Karl Halldór Valsson

Karl Valur Bek

Karólína Stefanía Þórisdóttir

Katla Gunnarsdóttir

Katrín Auðbjörg Aðalsteinsdóttir

Katrín Helga Steinþórsdóttir

Katrín Jakobsdóttir

Katrín Júlía Júlíusdóttir

Katrín Lára Lárusdóttir

Katrín Lilja Hraunfjörð

Katrín Ósk Sigurdórsdóttir

Katrín Valdís Hjartardóttir

Katrín Ösp Þorsteinsdóttir

Kári Gunnar Stefánsson

Kári Jónsson

Kári Olgeir Sæþórsson

Kári Ragnarsson

Kári Þorgrímsson

Kári Össurarson

Ketill Már Björnsson

Kjartan Birgisson

Kjartan Kjartansson

Kjartan Rafn Bjarnason

Kjartan S. Þorsteinsson

Kjartan Sigurgeirsson

Kjartan Stefánsson

Kjartan Steinar Lorange

Kjartan Þór Þorvaldsson

Kolbeinn G. Engilbertsson

Kolbeinn Kolbeinsson

Kolbrún H.H. Biering.

Kolbrún Lind Karlsdóttir

Kolbrún Roe

Kolbrún Svansdóttir

Kolbrún Valbergsdóttir

Konráð Gylfason

Konráð Jón Birgisson

Konráð Logn Haraldsson

Kópur Guðjónsson

Krisján Þór Zoega

Kristbjörg S. Bech Níelsdóttir

Kristbjörn Einarsson

Kristbjörn Hjalti Tómasson

Kristin Röver

Kristinn Atlason

Kristinn Benediktsson

Kristinn Bjarnason

Kristinn G. Þormar

Kristinn Gunnarsson

Kristinn Lárusson

Kristinn Magnússon

Kristinn Snær Sigurjónsson

Kristinn Sveinsson

Kristinn Þór Gunnarsson

Kristinn Þór Jakobsson

Kristín Bjarnadóttir

Kristín Björnsdóttir

Kristín Dögg Kristinsdóttir

Kristín Gunnarsdóttir

Kristín Lilja Sölvadóttir

Kristín Lind Magnúsdóttir

Kristín Rós Birgisdóttir

Kristín S. Jónsdóttir

Kristín Scheving

Kristín Stella Lorange

Kristín Telma Hermannsdóttir

Kristín V. Valdimarsdóttir

Kristín Þórðardóttir

Kristín Þyri Þorsteinsdóttir

Kristjana Hlín Valgarðsdóttir

Kristjana M. Harðardóttir

Kristján Ásgeirsson

Kristján B. Heiðarsson

Kristján Finnbjörnsson

Kristján Freyr Helgason

Kristján Friðrik Einarsson

Kristján Hafliðason

Kristján Ólafsson

Kristján Stefánsson

Kristmundur R. Carter

Kristofer Máni Árnason

Kristófer Jóhannesson

Kristófer Karlsson

Kristófer Orri Guðmundsson

Kristófer Þorgrímsson

Kristrún Una Thoroddsen

Lasse Lund Christensen

Laufey Vattar

Lára Margrét Pálsdóttir

Lárus Dagbjartarson

Lárus S. Aðalsteinsson

Leifur Ingi Vilhelmsson

Leifur Magnússon

Lilja Dögg Jóhannsdóttir

Lilja Karlsdóttir

Lilja Kristrún Hallgrímsdóttir

Lilja Rut Bjarnadóttir

Linda Guðmundsdóttir

Linda Ósk Heimisdóttir

Linda Rós Helgadóttir

Linda Sigurgeirsdóttir

Lína Dagbjört Friðriksdóttir

Loftur Jónsson

Logi Júlíusson

Logi Þórir Jónsson

Lovísa Hafsteinsdóttir

Lóa Bergljót Þorsteinsdóttir

Lórey Rán Rafnsdóttir

Lukasz Jan Kieltyka

Lúðvík Finnsson

Lýður Geir Guðmundsson

Maggy Mýrdal

Magnhildur Erla Halldórsdóttir

Magnús Aðalvíkingur Finnbjörnsson

Magnús Á. Sigurgeirsson

Magnús Ársælsson

Magnús E. Sigurðsson

Magnús Einarsson

Magnús Helgason

Magnús Ingberg Jónsson

Magnús Jónsson

Magnús Orri Einarsson

Magnús Ómar Jóhannsson

Magnús Óskar Guðnason

Magnús R. Guðmundsson

Magnús Sigurðsson

Magnús Sigurðsson

Magnús Sigurðsson

Magnús Sigurður Jónasson

Magnús Steinarr Norðdahl

Magnús Sturluson

Magnús Tryggvason

Magnús Þór Árnason

Magnús Þór Einarsson

Marel Snær Arnarson

Margit Hafsteinsdóttir

Margrét Anna Ágústsdóttir

Margrét Einarsdóttir

Margrét Kolbeinsdóttir

Margrét S. Þórólfsdóttir

Margrét Sturlaugsdóttir

Margrét Þórðardóttir

Maria Csizmas

María Ásmundsdóttir Shanko

María Gunnarsdóttir

María Gunnlaugsdóttir

María Hafsteinsdóttir

María Jónsdóttir

María Sif Gunnarsdóttir

Maríanna Óskarsdóttir

Markús Arnar Finnbjörnsson

Matthías Hagvaag

Matthías Þór Þóruson

Málfríður D Gunnarsdóttir

Málfríður Hafdís Ægisdóttir

Máni Ingólfsson

Már Gunnarsson

Mikkjal Davidsen

Milan Ilievski

Mille Toft Sörensen

Monika Abendroth

Morgane Priet-Mahéo

Morten Szmiedowicz

Nadine Elisabeth Walter

Nína Sif Pétursdóttir Thorarensen

Oddný Björk Daníelsdóttir

Oddný Jónsdóttir

Oddur Sveinsson

Oddur Þór Sveinsson

Oktavía Hrund Jónsdóttir

Olga Ellen Þorsteinsdóttir

Olgeir Gestsson

Óðinn Bragi Valdemarsson

Óðinn Pétur Vigfússon

Óðinn Svansson

Óðinn Örn Ágústsson

Ófeigur Lýðsson

Ólafía Ingibjörg Ingólfsdóttir

Ólafur Árnason

Ólafur Björn Ólafsson

Ólafur Fossdal

Ólafur G. Gunnarsson

Ólafur G. Ólafsson

Ólafur Garðar Rósinkarsson

Ólafur Helgi Jóhannsson

Ólafur Hrafn Halldórsson

Ólafur Ingi Brandsson

Ólafur Ingi Heimisson

Ólafur Jósef Ólafsson

Ólafur Jósefsson

Ólafur Njáll Óskarsson

Ólafur Pétursson

Ólafur R. Kristjánsson

Ólafur Sigurðsson

Ólafur Örn Haraldsson

Ólafur Örn Karlsson

Óli Friðbjörn Kárason

Óli Jón Sigurðsson

Ólöf Anna Ólafsdóttir

Ólöf Birna Klemensdóttir

Ólöf G. Karlsdóttir

Ólöf Jónsdóttir

Ólöf Viktoría Jónasdóttir

Ómar al Lahham

Ómar Bjarnþórsson

Ómar Haraldsson

Ómar Ingi Ómarsson

Ómar Líndal Magnússon

Ómar Már Þóroddsson

Ómar Smári Svarfdal Elíasson

Ómar Þ. Pálmason

Ómar Þorgils Pálmason

Ósk Elísdóttir

Óskar Freyr Hinriksson

Óskar Georg Jónsson

Óskar Guðjónsson

Óskar Júlíusson

Óskar Kristófer Leifsson

Óskar Marinó Sigurjónsson

Óskar Ragnarsson

Óskar Rudolf Kettler

Óskar Svanur Erlendsson

Óskar Þórðarson

Óttar Freyr Einarsson

Óttarr Þór Sigurðsson

Patrekur Sveinn Þorkelsson

Paul Ragnar Kummer

Páll E. Kristjánsson

Páll Einar Kristinsson

Páll H Sigvaldason

Páll Halldór Halldórsson

Páll Jónsson

Páll Reynir Pálsson

Pálmar Dan

Pálmi Alfreðsson

Pálmi Hamilton Lord

Perla Svandís Hilmarsdóttir

Pétur Birgisson

Pétur Bjarni Gíslason

Pétur Breiðfjörð Reynisson

Pétur Sigurðsson

Pétur Sæmundsen

Rafn Gíslason

Ragna Jónasdóttir

Ragnar Ágústsson

Ragnar Eiðsson

Ragnar Finnsson

Ragnar Heiðar Sigtryggsson

Ragnar Lárus Kristjánsson

Ragnar Magnússon

Ragnar Róbertsson

Ragnar Rögnvaldsson

Ragnar Þorláksson

Ragnar Örn Eiríksson

Ragnheiður Ásgeirsdóttir

Ragnheiður Hilmarsdóttir

Ragnheiður Karítas Hjálmarsdóttir

Ragnheiður Rut Reynisdóttir

Ragnheiður Sölvadóttir

Ragnheiður Þóra Grímsdóttir

Ragnhildur Eiríksdóttir

Ragnhildur G. Guðmundsdóttir

Ragnhildur L. Guðmundsdóttir

Ragnhildur Loftsdóttir

Ragnhildur Ólafsdóttir

Rakel Grettisdóttir

Rannveig Sveinbjörnsdóttir

Rannveig Söring Jónsdóttir

Rebekka R.V. Magnúsdóttir

Regína Jóhanna Guðlaugsdóttir

Reynir Böðvarsson

Reynir Freyr Pétursson

Reynir Njálsson

Reynir Zoëga

Reynir Þór Eyvindsson

Richard Brian Busching

Ríta Kristín Haraldsd. Prigge

Róbert Sigurvaldason

Róbert Sæmundsson

Rósa Sigurjónsdóttir

Rut Bech

Rúna Líndal

Rúna S.G. Hansen

Rúnar Einarsson

Rúnar Gunnarsson

Rúnar Harðarson

Rúnar Ingi Ásgeirsson

Rúnar Kristjánsson

Rúnar Már Bjarnason

Rúnar Þór Guðmundsson

Rúnar Þór Guðmundsson

Rúnar Örn Friðriksson

Rúrik Hreinsson

Samúel Kristjánsson

Samúel Sveinn Bjarnason

Sandra Dögg Jónsdóttir

Sandra Lyngmo

Sandra Sigurbergdóttir

Sara Ósk Halldórsdóttir

Sesselja Klara Einarsdóttir

Sigfrið Þormar

Sigfús Reynir Hermannsson

Sighvatur Jónsson

Sighvatur Lárusson

Sigmar Ari Valdimarsson

Sigmar Svavarsson

Sigmar Þór Rögnvaldsson

Sigmundur G. Sigurðsson

Sigmundur Magnússon

Sigmundur S. Guðlaugsson

Sigríður Alma Ómarsdóttir

Sigríður Arna Arnþórsdóttir

Sigríður Eva Magnúsdóttir

Sigríður Hulda Richardsdóttir

Sigríður Jónsdóttir

Sigríður Sigurðardóttir

Sigrún Anna Guðnadóttir

Sigrún Erna Kristinsdóttir

Sigrún Linda Guðmundsdóttir

Sigrún María Líndal

Sigrún Marta Gunnarsdóttir

Sigrún Sighvatsdóttir

Sigrún Theodórsdóttir

Sigryggur Jónsson

Sigurbaldur C. Kristinsson

Sigurbjörg Jónasdóttir

Sigurbjörg Pétursdóttir

Sigurbjörn Ragnarsson

Sigurdur K. Hardarson

Sigurður A. Georgsson

Sigurður Bachmann Sigurðsson

Sigurður Eiríksson

Sigurður G. Sigurðsson

Sigurður Garðar Sigurðsson

Sigurður Guðmundsson

Sigurður Hafsteinsson

Sigurður Helgi Þórisson

Sigurður Hólmar Jóhannesson

Sigurður Ingi Einarsson

Sigurður Ingvar Geirsson

Sigurður J. Haraldsson

Sigurður Jón Sveinsson

Sigurður Kristinsson

Sigurður Magnússon

Sigurður Marísson

Sigurður Ó. Gretarsson

Sigurður Reynir Bjarnason

Sigurður Sigurðsson

Sigurður Sigurðsson

Sigurður Sigurðsson

Sigurður Sigurðsson

Sigurður Smári Kristinsson

Sigurður Stefánsson

Sigurður Unnsteinn Sigurðsson

Sigurður Vignir Óðinsson

Sigurður Vignir Sigurðsson

Sigurður Þ. Sigurþórsson

Sigurður þórarinsson

Sigurjón Gíslason

Sigurjón Kjartansson

Sigurjón Norberg

Sigurjón Veigar Þórðarson

Sigurjón Örn Vilhjálmsson

Sigurlaugur Ágústsson

Sigurrós Ásta Sigurðardóttir

Sigurrós Eggertsdóttir

Sigursteinn Gunnarsson

Sigurvaldi R. Hafsteinsson

Sigurþór Sævarsson

Sigþór Ingi Óskarsson

Sigþrúður Rögnvaldsdóttir

Sindri Þór Bragason

Símon Haukur Guðmundsson

Sjöfn Anna Halldórsdóttir

Skúli Ágústsson

Skúli Bergmann Jónasson

Skúli Bjarnason

Skúli Freyr Brynjólfsson

Skúli Jónsson

Skúli Pálsson

Smári Jónsson

Snorri Bragason

Snorri Haraldsson

Snædís Lilja Ingadóttir

Sonja Leifsdóttir

Sonja Ósk Karlsdóttir

Sóldögg Naira Maggyardóttir

Sóley Soffaníasdóttir

Sólrún Hraunfjörð

Sólveig Heiða Foss

Sólveig Jóna Jónasdóttir

Sólveig Katrín Hallgrímsdóttir

Sólveig M. Guðjóns

Stefan C. Hardonk

Stefanía Á. Pálsdóttir

Stefanía Stefánsdóttir

Stefán Alfreðsson

Stefán Arnbjörnsson

Stefán Ásgrímsson

Stefán Bogi Aðalsteinsson

Stefán Brandur Jónsson

Stefán Einar Stefánsson

Stefán Friðrik Jóhannsson

Stefán Helgi Grétarsson

Stefán Magnússon

Stefán Már Haraldsson

Stefán Már Stefánsson

Stefán Rósinkrans Pálsson

Stefán Sigmar Símonarson

Stefán Skafti Steinólfsson

Stefán Þ. Birgisson

Stefán Örn Ólafsson

Stefán Örn Stefánsson

Stefán Örn Stefánsson

Stefán Örn Viðarsson

Stefnir Þór Kristinsson

Stefnir Ægir Berg Stefánsson

Steinar Aron Stefánsson

Steinar Ingi Gunnarsson

Steinar J. Kristjánsson

Steinar Kjartansson

Steinar Valur Steinarsson

Steinar Þór Kristinsson

Steindór Örn Jakobsson

Steindóra Kristín Þorleifsdóttir

Steingrímur B. Gunnarsson

Steingrímur Karl Jónsson

Steingrímur Óli Sigurðarson

Steinn Jónasson

Steinunn Birna Friðriksdóttir

Steinunn Björk Jónatansdóttir

Steinþór Bjarni Grímsson

Steinþór Ingi Þórsson

Steinþór Traustason

Stephen Albert Björnsson

Sturla Halldórsson

Styrmir Geir Jónsson

Sunna Björg Birgisdóttir

Sunna Lind Ægisdóttir

Sunneva Kjartansdóttir

Svafa H. Ásgeirsdóttir

Svanberg Hjelm Guðnason

Svanbjörg Vilbergsdóttir

Svandís Heiða Pálmadóttir

Svanhildur Rúnarsdóttir

Svanhildur Skúladóttir

Svanhvít Tómasdóttir

Svanhvít V. Sigurðardóttir

Svavar Elliði Svavarsson

Svavar Júlíus Gunnarsson

Sveinn Guðmundsson

Sveinn Henrysson

Sveinn Michaelson

Sveinn Þór Gíslason

Sverrir Garðarsson

Sverrir Hjaltason

Sverrir Ómar Ingason

Sverrir Sigurjónsson

Sæmundur Bjarnason

Sæmundur Bæringsson

Sæmundur Þór Hauksson

Særún Helgadóttir

Sævar Björnsson

Sævar Herbertsson

Sævar Siggeirsson

Sævar Örn Ágústsson

Sævar Örn Einarsson

Sævar Örn Sigurvinsson

Sæþór Árni Hrafnsson

Tanja Rut Sveinsdóttir

Thelma Rós Hermannsdóttir

Theodór Haraldsson

Thorsteinn H Kuld

Tinna Björnsdóttir

Tinna María Magnúsdóttir

Tinna Petersen

Torfi Þórðarson

Tómas Egilsson

Tómas Elí Jafetsson

Tómas Guðmundsson

Tómas Hansson

Tómas Tómasson

Trausti Breiðfjörð Magnússon

Trausti Sigurðsson

Trausti Veigar Hilmarsson

Tryggvi Gunnar Tryggvason

Tryggvi Már Meldal

Tryggvi Þór Hilmarsson

Unnar Þór Sæmundsson

Unndís Þorbjörnsdóttir

Unnur Edda Björnsdóttir

Unnur Huld Hagalín

Unnur Jónsdóttir

Unnur Óskarsdóttir

Unnur Sveinsdóttir

Úlfar Helgi Úlfarsson

Úlfar Þór Svavarsson

Úlfhildur Helga Guðbjartsdóttir

Úlfur Snæbjörn Magnússon

Úlfur Örn Ómarsson

Valberg Már Öfjörð

Valborg Sturludóttir

Valdimar Aðalsteinsson

Valdimar Eyvindsson

Valdimar Pétursson

Valdimar Sólbergsson

Valdimar Sveinsson

Valdimar Þorgeirsson

Valdimar Þórðarson

Valdimar Örn Magnússon

Valgarður Guðjónsson

Valgeir Sverrisson

Valgeir Valgeirsson

Valgerður María Gunnarsdóttir

Valtýr Gunnlaugsson

Valur Sigurðsson

Veigar Sigurðsson

Venný Sigurðardóttir

Viðar Egilsson

Viðar Gunnarsson

Viðar Jónsson

Viðar Zophoníasson

Vigdís Czzowitz

Vigfús Páll Auðbertsson

Vigfús Pétur Meekosha

Viggó M. Sigurðsson

Vignir Rúnar Kárason

Viktor Agnar Falk Guðmundsson

Viktor Pétursson

Viktoría Júlia Laxdal

Vilborg Hannesdóttir

Vilhelm Yngvi Kristinsson

Vilhjálmur H. Waltersson

Vilhjálmur Heimir Baldursson

Vilhjálmur Jón Guðjónsson

Vilhjálmur Þór Sigurjónsson

Vilmundur Þorgrímsson

Víðir I. Þrastarson

Þorbjörg Guðmundsdóttir

Þorbjörn Björnsson

Þorbjörn I. Bragason

Þorbjörn Ingi Ólason

Þorbjörn Jensson

Þorfinnur P. Eggertsson

Þorgeir Jón Gunnarsson

Þorgerður Pétursdóttir

Þorgils Þórarinsson

Þorgrímur Halfdánarson

Þorkell Ingimarsson

Þorkell Yngvason

Þorkell Þorleifsson

Þorsteinn Aðalsteinsson

Þorsteinn Ari Hallgrímsson

Þorsteinn Bjarnarson

Þorsteinn Ingi Karlsson

Þorsteinn Jóhannesson

Þorsteinn Valur Ágústsson

Þorsteinn Þorsteinsson

Þorvaldur Hafberg

Þorvaldur Helgi Sigurpálsson

Þorvaldur Jónasson

Þór G.V. Ólafsson

Þór Jónsson

Þóra Björg Einisdóttir

Þóra Einarsdóttir

Þórarinn B. Steingrímsson

Þórarinn Eggertsson

Þórarinn Ingi Tómasson

Þórarinn Torfi Finnbogason

Þórarinn Tómasson

Þórður Guðsteinn Pétursson

Þórður Hilmarsson

Þórður Ingi Ingileifsson

Þórður Jóhann Sigurðsson

Þórður M. Þórðarson

Þórður Óskarsson

Þórður Þorsteinsson

Þórður Þórisson

Þórey Dögg Pálmadóttir

Þórey Guðný Marinósdóttir

Þórhallur F. Þórhallsson

Þórhallur Ævar Birgisson

Þórir Jóhann Helgason

Þórleifur Ugluspegill Ásgeirsson

Þórmar Jónsson

Þórólfur Júlían Dagsson

Þórunn Grétarsdóttir

Þórunn Jónsdóttir

Þórunn Kristín M. Arnardóttir

Þráinn Sigurbjarnarson

Þröstur Erlingsson

Þröstur Garðarsson

Þröstur Jónasson

Þröstur Reyr Halldórsson

Þröstur Sigurðsson

Ægir Þórðarson

Ægir Ægisson

Ævar B. Jakobsson

Örn G. Steinólfsson

Örn Helgi Haraldsson

Örn Hlöðver Tyrfingsson

Örn Már Guðjónsson

Örn Pálsson

Örn S. Eyjólfsson

Örn Sigurðsson

Örn Steinar Arnarson

Örn Þór Emilsson

Örvar Már Kristinsson